Mahkamah Agung India pertimbang kes sekatan dokumentari BBC

Mahkamah Agung India akan mempertimbangkan petisyen terhadap perintah kerajaan yang menghalang perkongsian klip dokumentari BBC yang mempersoalkan kepimpinan Perdana Menteri Narendra Modi semasa rusuhan pada 2002 di negeri barat Gujarat, minggu depan.
Kerajaan menyifatkan filem yang diterbitkan minggu lalu, bertajuk "India: The Modi Question" sebagai “sebuah propaganda” berat sebelah dan menyekat perkongsian mana-mana klipnya di media sosial.
Mahkamah Agung akan meneliti petisyen minggu depan, kata Ketua Hakim Negara DY Chandrachud di mahkamah hari ini.
Peguam dari New Delhi, ML Sharma, menentang langkah kerajaan dalam salah satu petisyen ke Mahkamah Agung.
Dalam petisyen berasingan yang turut dikemukakan peguam Prashant Bhushan, wartawan N Ram dan ahli politik pembangkang Mahua Moitra memberi tumpuan kepada arahan menyekat pautan media sosial berkaitan dokumentari itu.
Sementara itu, Menteri Undang-undang Kiren Rijiju dalam ciapan di Twitter berkata: "Beginilah mereka membuang masa Mahkamah Agung, di mana beribu-ribu rakyat sedang menunggu dan mencari tarikh untuk keadilan."
Modi, yang berhasrat mempertahankan jawatan untuk penggal ketiga dalam pilihan raya tahun depan, adalah ketua menteri Gujerat pada Februari 2002, sewaktu kumpulan perusuh Islam yang disyaki membakar kereta api yang membawa penganut Hindu.
Insiden itu mencetuskan salah satu pertempuran berdarah antara agama terburuk di India.
Dalam serangan itu sekurang-kurangnya 1,000 orang terbunuh, kebanyakannya beragama Islam, ketika orang ramai berkeliaran di jalanan selama beberapa hari, menyasarkan penganut minoriti itu. Tetapi aktivis menyatakan jumlah sebenar korban adalah lebih dua kali ganda, kira-kira 2,500 orang.
Modi menafikan tuduhan bahawa beliau tidak melakukan sebarang tindakan untuk menghentikan rusuhan itu.
Beliau dibebaskan pada 2012 berikutan perbicaraan yang dikendalikan oleh Mahkamah Agung dan petisyen mempersoalkan pembebasannya ditolak tahun lepas.
BBC berkata dokumentari itu "dikaji dengan teliti" dan melibatkan pelbagai suara dan pendapat, termasuk maklum balas daripada orang ramai dalam parti yang dipimpin Modi, Bharatiya Janata.


PAS muktamad hala tuju kerjasama politik dalam masa terdekat, kata Muhyiddin

PAS akan memuktamad hala tuju kerjasama politik parti itu dalam masa terdekat iaitu sama ada untuk terus bersama Umno atau Perikatan Nasional (PN), kata Pengerusi PN Muhyiddin Yassin.
Bercakap pada sidang media selepas mempengerusikan mesyuarat MPN hari ini, Muhyiddin berkata perkara itu dimaklumkan kepada beliau oleh Presiden PAS Abdul Hadi Awang pada pertemuan parti itu dengan Bersatu semalam.
"Saya diberikan bayangan mungkin dalam tempoh terdekat PAS akan buat satu keputusan muktamad mengenai hala tuju di masa hadapan dalam PN… sama ada ada lagi usaha yang akan dibuat dengan Umno," katanya.
Beliau berkata demikian ketika ditanya mengenai status yang dimuat naik di laman Facebook rasminya malam tadi berhubung pertemuan itu.
Pertemuan itu turut dihadiri Timbalan Presiden Bersatu Ahmad Faizal Azumu, Naib Presiden Bersatu Radzi Jidin dan Naib Presiden PAS Ahmad Samsuri Mokhtar.
Muhyiddin, yang juga presiden Bersatu, berkata pihaknya tidak akan mempengaruhi keputusan PAS berhubung status kerjasama terbabit.
“PN serah kepada PAS untuk buat keputusan. Kita mesti ambil satu pendirian yang sama dalam semua perkara supaya tidak ada pertembungan kepentingan,” katanya.
Beliau berkata pertemuan itu turut menggambarkan kerjasama antara PAS dan Bersatu masih kukuh serta erat walaupun parti tersebut sebelum ini mengkritik kenyataan Muhyiddin yang mengisytiharkan Barisan Nasional (BN) sebagai musuh utama dalam menghadapi PRU15.
“Pertemuan semalam menggambarkan bahawa apa yang lebih penting ialah pertemuan terkini yang menjelaskan bagaimana hubungan kita dan kenyataan yang saya telah buat jangan disalahtafsirkan,” katanya.
Ketika menghadiri majlis ulang tahun ke-6 Bersatu pada Sabtu lepas, Muhyiddin telah mengisytiharkan BN sebagai musuh utama PN yang perlu dilawan pada PRU15.
Mengenai cadangan membentuk agenda perpaduan ummah antara Bersatu, PAS dan Umno, beliau berkata kerjasama itu tidak mungkin dapat direalisasikan kerana Umno telah menyatakan pendirian pada Perhimpunan Agung 2020 parti tersebut yang menolak sebarang kerjasama dengan Bersatu.


Peguam rayu Putrajaya selamatkan Nagaenthran menjelang hukuman mati pada 27 April

Banduan bilik akhir warga Malaysia Nagaenthran K Dharmalingam akan menjalani hukuman mati di Singapura pada 27 April ini walaupun pelbagai usaha dilakukan dari dalam dan luar negara bagi mengelak hukuman tersebut.Perkhidmatan Penjara Singapura memaklumkan tarikh pelaksanaan hukuman itu dalam surat kepada ibunya Panchalai Supermaniam, di mana keluarga dibenarkan melawat Nagaenthran setiap hari sehingga hari pelaksanaan hukuman.Peguam hak asasi terkemuka Singapura yang mewakili Nagaenthran, M Ravi berkata satu-satunya langkah untuk menyelamatkan nyawanya adalah dengan Putrajaya membawa kes itu ke Mahkamah Antarabangsa.“Saya dengan segala hormat menggesa kerajaan Malaysia memfailkan tindakan (undang-undang) ke Mahkamah Antarabangsa dan dapatkan penangguhan sementara,” katanya kepada MalaysiaNow.“Ini sahaja jalan yang boleh dilakukan untuk menyelamatkan Nagaenthran. Kerajaan Malaysia tidak boleh membazir lebih banyak masa mengenai perkara ini, tindakan perlu segera dilakukan bagi menyelamatkan Nagaenthran.”Nagaenthran yang kini berusia 34 tahun ditahan pada 2009 kerana menyeludup sejumlah kecil heroin ke Singapura, sebuah negara yang mempunyai undang-undang paling keras di dunia berkait kesalahan dadah.Dia dijatuhkan hukuman mati pada tahun berikutnya dan dijadualkan menjalani hukuman gantung pada November tahun lalu.Kontroversi berhubung hukuman mati Nagaenthran timbul selepas dia didapati memiliki skor IQ 69 – menjadikannya orang kurang keupayaan (OKU) mental – sekali gus menyebabkan pelaksanaan hukuman ke atasnya tidak sah di bawah undang-undang Singapura selain turut melanggar perjanjian antarabangsa.Nagaenthran dijadualkan menjalani hukuman gantung pada November tahun lalu di mana ia mencetuskan kritikan ekoran statusnya sebagai OKU.Antara badan dan kenamaan yang mengkritik keputusan Singapura itu termasuk Kesatuan Eropah (EU) dan taikun syarikat penerbangan Britain, Richard Branson.Pemimpin kerajaan Malaysia termasuk Yang di-Pertuan Agong Sultan Abdullah Sultan Ahmad Shah dan Perdana Menteri Ismail Sabri Yaakob turut menulis surat kepada pihak berkuasa Singapura bagi merayu hukuman Nagaentran diringankan.


52.8% dewasa terima suntikan dos penggalak

Seramai 12,361,663 individu dewasa atau 52.8% daripada populasi kumpulan itu di negara ini telah menerima suntikan dos penggalak Covid-19 setakat semalam.Berdasarkan data di laman sesawang CovidNow, sejumlah 22,929,493 individu dewasa atau 97.9% telah melengkapkan vaksinasi mereka, manakala 99.2% atau 23,238,753 individu telah menerima sekurang-kurangnya satu dos vaksin.Bagi populasi remaja berusia 12 hingga 17 tahun, seramai 2,791,409 individu atau 88.7% telah melengkapkan vaksinasi, manakala 2,869,275 individu atau 91.2% telah menerima sekurang-kurangnya satu dos vaksin.Bagi vaksinasi harian pula, sebanyak 69,601 dos vaksin diberikan semalam meliputi 16,325 dos pertama, 759 dos kedua dan 52,517 dos penggalak menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) sebanyak 63,985,709 dos.Sementara itu, menurut portal Github kementerian kesihatan, sembilan kematian akibat Covid-19 dilaporkan semalam dengan empat di Johor manakala satu kematian direkodkan masing-masing di Melaka, Negeri Sembilan, Perak, Pulau Pinang dan Terengganu.


Kes harian lepasi 1,300 jangkitan, 3 lagi terkorban

1,372 kes baru Covid-19 direkodkan hari ini menjadikan jumlah keseluruhan sebanyak  4,456,736 kes.Sebanyak 3,610 pesakit turut dilaporkan sembuh, menjadikan jumlah keseluruhan kes sembuh sebanyak 4,397,881.Ketika ini, 23,276 kes aktif direkodkan, dengan 22,146 atau 95.1% daripadanya sedang menjalani kuarantin kendiri.Dalam pada itu, 19 (0.1%) kes kini berada di pusat kuarantin sementara 1,025 (4.4%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 86 kes dan 46 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 56% dengan kes Covid-19 merangkumi 11.6%.Tiga lagi korban turut dilaporkan menjadikan kes keseluruhan kematian adalah sebanyak 35,579 orang.


Kes harian turun kepada 420 jangkitan, 4 lagi terkorban

420 kes baru Covid-19 direkodkan semalam menjadikan jumlah keseluruhan sebanyak 5,027,097 kes.
Sebanyak 547 pesakit turut dilaporkan sembuh, menjadikan jumlah keseluruhan kes sembuh sebanyak 4,978,369.
Ketika ini, 11,871 kes aktif direkodkan di mana 11,232 atau 94.6% daripadanya menjalani kuarantin kendiri.
Tiada pesakit ditempatkan ke pusat kuarantin sementara 609 (5.1%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 30 kes dan sembilan daripadanya memerlukan bantuan alat pernafasan.
Empat lagi kematian dicatatkan termasuk dua kes kematian sebelum tiba di hospital menjadikan keseluruhan korban akibat wabak itu sebanyak 36,857 orang.


Mahkamah Persekutuan benar rayuan Shafee berhubung saman fitnah terhadap Majlis Peguam

Mahkamah Persekutuan hari ini membenarkan rayuan peguam kanan Muhammad Shafee Abdullah berhubung saman fitnahnya terhadap Majlis Peguam dan dua lagi berhubung peranannya sebagai timbalan pendakwa raya dalam kes liwat II, Anwar Ibrahim.Dua lagi responden ialah bekas peguam negara Tommy Thomas dan bekas hakim Mahkamah Rayuan V.C. George.Panel tiga hakim Mahkamah Persekutuan diketuai presiden Mahkamah Rayuan Rohana Yusuf dan dua hakim Mahkamah Persekutuan terdiri daripada Vernon Ong Lam Kiat dan Abdul Rahman Sebli juga mengetepikan keputusan Mahkamah Rayuan dan mengarahkan kes itu dikembalikan ke Mahkamah Tinggi untuk penilaian ganti rugi terhadap Majlis Peguam selaku responden ketiga.Hakim Abdul Rahman ketika membacakan keputusan sebulat suara itu berkata mahkamah tidak membuat perintah yang sama terhadap Thomas dan George, kerana responden pertama dan kedua mereka bukan badan berkanun yang terikat dengan Seksyen 99(1) Akta Profesion Undang-Undang 1976.Beliau berkata rayuan itu hanya berkaitan dengan persoalan sama ada responden bertanggungjawab dalam tort pelanggaran kewajipan statutori dan bukan untuk sebab-sebab lain tindakan, iaitu fitnah dan konspirasi untuk memfitnah.


Hadi Awang gesa kerajaan Islam dunia bangkit sokong perjuangan Palestin

Duta khas perdana menteri ke Timur Tengah, Abdul Hadi Awang berharap kerajaan Islam dunia bangkit secara proaktif mendukung perjuangan Palestin dalam mempertahankan kedaulatannya dan menentang rejim Zionis Israel.Beliau berkata dalam keadaan sekarang, masyarakat Muslim dunia sepatutnya bersama-sama mendukung kebangkitan rakyat Palestin yang sudah bersatu bukan sahaja di seluruh bumi Palestin malah di Israel.“Orang-Orang Arab Palestin daripada Muslim dan Kristian sama-sama bangkit. Kita sangat gembira kerana rakyat Arab di sekeliling Palestin mendukung dengan semangat yang kuat.“Zionis Israel tersilap langkah seperti mengusik sarang tebuan dengan menceroboh kawasan Sheikh Jarrah, menghalau penduduk Palestin dari rumah mereka untuk didiami pendatang Yahudi serta menceroboh Masjid Al-Aqsa,” katanya.Beliau berkata demikian dalam ucaptama bertajuk Pembebasan Palestin: Perjuangan Tanpa Noktah pada Majlis Pelancaran Kempen #Aid4Palestine secara dalam talian malam tadi yang turut disertai Imam Besar Masjid Al-Aqsa Dr Sheikh Ekrima Said Sabri.Kempen itu, yang digerakkan Sekretariat #Aid4Palestine di bawah pejabat duta khas perdana menteri ke Timur Tengah, hasil kerjasama lebih 40 pertubuhan bukan kerajaan (NGO) menyasarkan kutipan dana sebanyak RM1 juta yang akan disalurkan terus ke Palestin.Sumbangan secara pendanaan awam itu boleh disalurkan melalui NGO Muslim Care Malaysia (Maybank: 5644-9021-1159), Tabung Palestin-Amal Malaysia (Bank Islam: 13053010006474) dan Cakna Palestin (Maybank: 5530-3803-3881).Dilaporkan pencerobohan dan serangan rejim Zionis Israel kali ini ke atas rakyat Palestin bermula dengan serangan di Masjid Al-Aqsa sejak 7 Mei lepas diikuti serangan udara di Semenanjung Gaza sejak Isnin lepas di mana sehingga kini, dilaporkan lebih 119 rakyat Palestin terkorban manakala beratus-ratus lagi cedera.Setiausaha Agung PAS Takiyuddin Hassan, dalam satu kenyataan, mewajibkan semua peringkat partinya menggerakkan usaha bagi mengutip sumbangan untuk dana itu.Sebagai tanda sokongan terhadap perjuangan Palestin juga, beliau berkata parti itu turut mewajibkan setiap premis milik PAS untuk menaikkan bendera Palestin selain menggalakkan premis lain berbuat demikian.


Pengundi mungkin tak pulang untuk PRU15 kerana harga tiket penerbangan naik

Pengundi yang menetap jauh dari tempat tinggal meluahkan rasa kecewa apabila harga tiket penerbangan melonjak selepas tarikh Pilihan Raya Umum ke-15 (PRU15) diumumkan secara rasmi.
Suruhanjaya Pilihan Raya (SPR) pada Khamis menetapkan hari mengundi jatuh pada 19 November 2022.
Sementara hari penamaan calon ditetapkan pada 5 November manakala pengundian awal pula pada 15 November.
Berdasarkan semakan MalaysiaNow di laman sesawang AirAsia.com bagi harga tiket penerbangan dua hala dari Kuala Lumpur sama ada ke Sabah atau Sarawak meningkat pada minggu hari mengundi.
Menurut laman sesawang itu setakat jam 6 petang 20 Oktober 2022, harga yang dipaparkan untuk penerbangan dua hala dari Kuala Lumpur ke Kota Kinabalu bagi tarikh 18 hingga 20 November 2022 ditetapkan pada RM395 hingga RM683 bagi seorang penumpang.
Harga yang dinyatakan merangkumi pelbagai syarikat penerbangan.
Ini menyaksikan peningkatan ketara berbanding lingkungan harga RM202 hingga RM573 yang dicatatkan pada tarikh 4 hingga 6 November 2022 iaitu dua minggu lebih awal hari mengundi.
Perkara ini dipersoalkan kerana mengikut kebiasaan, tiket penerbangan jika dibeli pada tempoh yang lebih singkat, sepatutnya lebih mahal.
Sementara itu, penerbangan dua hala dari Kuala Lumpur ke Kuching untuk tarikh 18 hingga 20 November adalah antara RM328 hingga RM594, meningkat jika dibandingkan dengan tarikh 4 hingga 6 November iaitu antara RM162 hingga RM594.
Lonjakan harga penerbangan menarik perhatian ramai yang meluahkan rasa tidak puas hati menerusi media sosial apabila mendakwa syarikat penerbangan mengambil kesempatan terhadap pengguna yang perlu pulang mengundi.
Selain itu, orang ramai turut mendesak syarikat penerbangan termasuk AirAsia dan Malaysia Airlines supaya menurunkan harga tiket agar pengundi terutamanya dari Sabah dan Sarawak tidak terbeban untuk pulang menunaikan tanggungjawab sebagai rakyat Malaysia.
Menteri Pengangkutan Wee Ka Siong baru-baru ini berkata Suruhanjaya Penerbangan Malaysia (Mavcom) akan mengawal selia harga tiket, supaya syarikat penerbangan tidak meningkatkan harga sewenang-wenangnya menjelang PRU15.
“Mengikut mekanisme harga dinamik yang mana-mana syarikat penerbangan dalam dunia tetapkan, lebih awal (tiket) ditempah, ia murah dan lebih dekat dengan satu tarikh atau peristiwa, harga akan menjadi lebih tinggi,” katanya.
Syamim Arshad, 34 dari Bintulu, berkata kenaikan harga tiket penerbangan ini sebenarnya bukan satu kejutan memandangkan ia sering berlaku setiap kali pilihan raya.
Bagaimanapun, katanya, tindakan ini disifatkan sebagai tidak wajar kerana ia dianggap menyusahkan rakyat.
"Jika (harga tiket) naik disebabkan cuti umum tidak mengapa, itu adalah pilihan pengguna sama ada nak beli atau tidak," katanya yang sudah menetap di Kuala Lumpur sejak 2017 kepada MalaysiaNow.
"Balik mengundi adalah wajib sebagai rakyat. Justeru, rakyat yang bertanggungjawab tidak mempunyai pilihan."
Dalam pada itu Syamim meluahkan dia masih belum membuat keputusan sama ada akan pulang ke Bintulu untuk mengundi.
"PRU14 pada 2018, saya balik mengundi," katanya.
"Tetapi kali ini saya tidak pasti, maklumlah disebabkan kecelaruan politik sejak kebelakangan ini membuatkan saya keliru nak undi parti mana.
"Disebabkan situasi ini, saya berasa tidak berbaloi untuk pulang mengundi kali ini."
Sementara itu, pelajar Universiti Malaysia Sarawak (Unimas) Syahirah Azhar berkata kenaikan harga tiket itu kini adalah lebih daripada bajet untuk dia pulang ke Negeri Sembilan.
Oleh itu, Syahirah berkata, terdapat kemungkinan besar dia tidak akan pulang untuk mengundi.
"Kali terakhir saya menaiki penerbangan dari Kuala Lumpur ke Kuching ialah pada 6 Oktober lalu dengan harga tiket lebih RM300.
"Justeru, saya tak dapat nak balik disebabkan kekangan kewangan," kata Syahirah sambil menyatakan ini kali pertama dia layak mengundi.


SKMM terima 120 aduan pornografi kanak-kanak, lebih 400 laman sesawang disekat

Suruhanjaya Komunikasi dan Multimedia Malaysia (SKMM) mengatakan pihaknya menerima kira-kira 120 aduan berkaitan kandungan pornografi kanak-kanak di pelbagai platform sejak 2018, dan turut melahirkan rasa bimbang mengenai peralihan pengunaan dalam talian disebabkan pandemik Covid-19 yang mampu meningkatkan risiko golongan bawah umur terdedah kepada bahan-bahan lucah.Katanya dengan bantuan daripada pihak polis, sebanyak 407 laman sesawang yang mengandungi bahan ponorgrafi kanak-kanak disekat sejak 2015 hingga Januari tahun ini.Bercakap kepada MalaysiaNow, agensi itu mengatakan semua laporan yang diterima berjaya diselesaikan mengikut peruntukan di bawah Seksyen 233 Akta Komunikasi dan Multimedia (AKM) 1998.Seksyen 233 adalah bagi menghalang penggunaan tidak wajar kemudahan atau perkhidmatan rangkaian termasuk perkongsian kandungan yang ofensif, yang memperuntukkan hukuman denda sehingga RM50,000, penjara satu tahun atau kedua-duanya jika disabitkan kesalahan.“Bagi kes-kes di luar peruntukan Seksyen 233 AKM, rujukan akan dilakukan kepada agensi-agensi penguat kuasa dan bantuan teknikal akan dihulurkan kepada mereka,” kata SKMM.MalaysiaNow sebelum ini melaporkan kebimbangan terhadap perkongsian bahan ponografi kanak-kanak secara bebas dalam kalangan kumpulan aplikasi Telegram yang diwujudkan khas bagi tujuan pengedaran dan perdagangan bahan-bahan lucah.Meskipun terdapat laporan dibuat terhadap kumpulan seperti itu, akan muncul yang baru dengan nama berbeza.SKMM mengatakan akaun-akaun ini sukar dihapuskan kerana mereka yang terbabit akan selalu mencipta baru bagi mengelak diri daripada dikesan.Bagaimanapun, SKMM berkata, pihaknya sedang bekerjasama dengan Telegram untuk mengatasi masalah itu.Isu-isu berkaitan eksploitasi seksual kanak-kanak, secara spesifik membabitkan pengedaran dan penghasilan pornografi golongan bawah umur terkandung di bawah Akta Kesalahan-Kesalahan Seksual terhadap Kanak-Kanak 2017 (Akta 792).Seksyen 5 akta itu melarang sebarang bentuk pembabitan dalam penghasilan pornografi kanak-kanak.Sesiapa yang didapati terlibat dalam penghasilan bahan tersebut boleh dihukum sebat dan penjara sehingga 30 tahun.Sementara itu, Seksyen 8 pula berkait dengaan pengedaran dan penghasilaan semula pornografi kanak-kanak.Pesalah boleh dihukum sebat dan penjara sehingga 15 tahun jika disabitkan kesalahan.Mengakui tahu mengenai masalah pengedaran dan perdagangan pornografi kenak-kanak di media sosial, SKMM mengatakan akan memberi tumpuan pencegahan melalui pemerkasaan, advokasi, kesedaran dan bantuan teknikal.Sebagai contoh, kempen Klik Dengan Bijak memberi fokus kepada peranan bersama semua pihak termasuk ibu bapa, penjaga, pendidik, badan bukan kerajaan, kementerian, agensi kerajaan dan organisasi antarabangsa – melibatkan sekuriti dalam talian, termasuk eksploitasi dan keselamatan kanak-kanak dalam talian.“Inisiatif ini termasuk modul latihan advokasi dan pembangunan serta pendidikan untuk ibu bapa, penjaga dan pendidik,” kata SKMM.Dari segi bantuan teknikal, SKMM akan membantu pihak polis dalam menghalang atau menyekat akses ke laman sesawang yang mengandungi bahan pornografi kanak-kanak dan akan menjalankan siasatan di bawah Kanun Keseksaan, Akta Kanak-Kanak 2001 dan Akta Kesalahan-Kesalahan Seksual terhadap Kanak-Kanak 2017 menerusi perkongsan maklumat serta analisis forensik digital.Ia juga akan menghulur bantuan teknikal kepada agensi-agensi penguat kuasa lain untuk menyekat laman sesawang, kandungan atau permintaan nyahaktif akaun melalui kerjasama dan menghasilkan laporan penyalahgunaan kepada penyedia platform serta khidmat nasihat dan panduan langkah-langkah perlu kepada pengadu.SKMM mengatakan pendidikan secara berterusan mengenai penggunaan internet mesti diteruskan bagi memastikan pengguna menggunakannya bagi tujuan yang betul.“Penggunaan internet secara salah hanya akan mengakibatkan kerosakan moral kepada individu,” katanya.“Melalui penguatkuasaan dan pendakwaan yang efektif kita dapat menangani isu ini”.


Terengganu catat 2,433 kes cerai sejak Januari hingga Oktober 2021

Sebanyak 6,565 kes perceraian melibatkan pasangan beragama Islam direkodkan di Terengganu pada 2020 sehingga Oktober tahun ini.Exco Pembangunan Insan, Dakwah dan Penerangan Mohd Nor Hamzah berkata daripada jumlah itu sebanyak 4,132 kes perceraian dicatatkan pada 2020 manakala sehingga Oktober 2021 sebanyak 2,433 kes direkodkan.“Kes perceraian atau pembubaran perkahwinan yang tertinggi direkodkan adalah di Kuala Terengganu iaitu sebanyak 1,923 pasangan, yang kedua tertinggi adalah di Kemaman (1,151 pasangan) dan ketiga tertinggi di daerah Dungun melibatkan 1,003 pasangan.“Kategori umur yang terbabit dalam perceraian adalah dalam lingkungan 21 hingga 65 tahun,” katanya pada sesi soal jawab persidangan Dewan Undangan Negeri (DUN) Terengganu di Wisma Darul Iman.Beliau menjawab pertanyaan Roslee Daud (BN-Bukit Besi) mengenai kes perceraian yang direkodkan di Terengganu, berapakah umur mereka yang terbabit dan sebab berlakunya perceraian tersebut.Mohd Nor berkata selain kurangnya penghayatan agama Islam dan tiada lagi persefahaman, masalah kewangan dan pengaruh media sosial merupakan antara faktor mendorong kepada perceraian tersebut.Sehubungan itu katanya kerajaan negeri sedang merangka pelbagai inisiatif bagi mengurangkan kes perceraian di negeri ini termasuk menambah baik modul kursus praperkahwinan yang akan bermula tahun hadapan.


Tiada halangan pelajar UiTM jadi calon PRN Melaka, kata naib canselor

Universiti Teknologi Mara (UiTM) tidak menghalang mana-mana mahasiswanya untuk menjadi calon yang bertanding dalam pilihan raya kerana ia tidak berlawanan dengan akta universiti itu.Naib Canselor UiTM Roziah Mohd Janor berkata semakan yang dilakukan oleh pihaknya mendapati Akta 173 UiTM membenarkan mahasiswa universiti itu berpolitik atau menjadi calon parti politik.“Begitu juga sejak dua tahun lepas, Akta Universiti dan Kolej Universiti (Auku) 1971 juga telah diperbaiki dan dimurnikan… jadi, kita ikutlah,” katanya kepada pemberita di sini hari ini. Beliau berkata demikian ketika mengulas penglibatan mahasiswi UiTM Farzana Hayani Mohd Nasir yang menjadi calon termuda Pilihan Raya Negeri (PRN) Melaka dan akan bertanding merebut kerusi Dewan Undangan Negeri Sungai Rambai.Roziah juga berkata Farzana Hayani merupakan mahasiswi pertama dari UiTM yang terlibat sebagai calon dalam pilihan raya. Ketua Srikandi Keadilan Melaka berusia 21 tahun itu merupakan antara calon wanita muda yang dipertaruh oleh Pakatan Harapan pada PRN Melaka.Farzana Hayani merupakan penuntut Ijazah Sarjana Muda di UiTM Shah Alam serta lulusan Diploma Komunikasi dan Pengajian Media dari universiti sama.


Najib tidak tahu RM42 juta dari SRC International, kata peguam

Mahkamah Rayuan hari ini diberitahu bahawa Najib Razak tidak tahu wang dalam akaun bank beliau dipindah masuk daripada SRC International Sdn Bhd.Ini kerana bekas perdana menteri itu, pada sepanjang masa, percaya bahawa wang dalam akaun AmBank beliau merupakan baki daripada sumbangan keluarga diraja Arab Saudi.Peguam beliau Harvinderjit Singh berhujah demikian di hadapan hakim Abdul Karim Abdul Jalil yang bersidang bersama-sama hakim Has Zanah Mehat dan hakim Vazeer Alam Mydin Meera.“Kira-kira RM164 juta dipindahkan ke dalam akaun baharu beliau selepas akaun lama yang digunakan untuk menerima sumbangan ditutup pada Ogos 2013. Najib percaya wang itu merupakan sumbangan daripada Raja Arab Saudi.“Hakim Mohd Nazlan Mohd Ghazali yang mendengar kes itu berkata Najib semestinya tahu wang RM42 juta yang didepositkan ke dalam akaun beliau datang daripada SRC. Ini satu kekhilafan,” katanya.“Hakim perbicaraan terkhilaf ketika menyamakan ‘pengetahuan’ selepas wang dipindahkan dengan ‘ketidakjujuran’. Elemen mens rea ’ketidakjujuran’ bagi pecah amanah adalah berdasarkan ‘niat’, bukan ‘pengetahuan’,” katanya.Harvinderjit berkata ahli perniagaan dalam buruan Low Taek Jho atau Jho Low adalah orang yang memindahkan wang daripada SRC ke dalam akaun Najib tanpa pengetahuan Najib.Pada 28 Julai tahun lepas, Mahkamah Tinggi Kuala Lumpur menjatuhkan hukuman penjara 12 tahun serta denda RM210 juta ke atas Najib selepas mendapati beliau bersalah atas tujuh pertuduhan membabitkan pecah amanah, pengubahan wang haram dan menyalahgunakan kedudukan melibatkan wang berjumlah RM42 juta milik SRC International.Harvinderjit berkata pendakwaan semasa menutup kes mereka hanya menunjukkan bahawa Jho Low mencampuri urusan akaun Najib.Ketika ini Abdul Karim mencelah bertanya: Mengapa Jho Low yang tidak mempunyai sebarang kuasa, sibuk mengambil tahu (mengenai akaun Najib)?Harvinderjit menjawab bahawa sejak 2011, wang diterima sebagai sumbangan derma daripada Arab, dan Jho Low, menerusi saluran bukan diplomatik, telah mengatur pertemuan di antara Raja Arab Saudi dan Najib pada 2010.“Raja Arab Saudi menzahirkan sokongan agar Najib kekal berkuasa untuk memastikan Malaysia tidak jatuh ke tangan pihak ekstremis. Baginda memaklumkan akan menyokong Najib, walaupun baginda tidak nyatakan bahawa sokongan adalah dalam bentuk sumbangan derma,” kata peguam itu yang menambah beberapa bulan kemudian Jho Low yang memberitahu bahawa Raja Arab Saudi akan menyalurkan derma.Harvinderjit berkata Najib kemudian membuka akaun semasa dan akaun simpanan di AmBank kerana beliau menjangka menerima hingga AS$200 juta dalam bentuk derma daripada Arab Saudi.Sebelum ini, Pengurus Cawangan AmBank Raja Chulan R. Uma Devi memberi keterangan bahawa berdasarkan rekod bank antara 2011 dan 2013, jutaan dolar Amerika Syarikat diremit ke dalam akaun Najib.Turut didedahkan bahawa sejumlah RM304 juta didepositkan ke dalam akaun itu pada 2011, sebanyak RM756 juta pada 2012 dan RM1.9 bilion pada 2013.Harvinderjit berkata pada 23 Ogos 2014, Najib memulangkan sejumlah RM2.034 bilion (AS$620 juta) dan baki berjumlah RM164 juta dipindahkan ke akaun baharu beliau.Pendengaran rayuan itu bersambung.


Zahid, Loke yakinkan satu sama lain untuk kekal berkawan

Barisan Nasional (BN) menyatakan komitmen yang cukup baik terhadap DAP dalam menghadapi Pilihan Raya Negeri (PRN) tidak lama lagi, kata Setiausaha Agung DAP Anthony Loke.
Beliau berkata komitmen BN itu dinyatakan Pengerusi BN Ahmad Zahid Hamidi yang juga timbalan perdana menteri.
“Saya dengar komitmen Pengerusi BN cukup baik. Kita mengambil komitmen daripada Pengerusi BN sendiri, dan pandangan lain, kita tidak ambil kira,” katanya kepada pemberita selepas merasmikan Mesyuarat Agung Tahunan Ke-3 Persatuan Pengusaha Pusat Latihan Memandu Malaysia di Putrajaya hari ini.
Enam negeri yang akan mengadakan PRN tidak lama lagi ialah Selangor, Pulau Pinang, Negeri Sembilan, Kedah, Kelantan dan Terengganu.
Setakat ini Dewan Undangan Negeri (DUN) Kelantan dan Selangor masing-masing telah dibubarkan pada hari Khamis dan Jumaat lepas.


Nenek di Bintulu angkat air setiap hari, bimbang masa depan

Setiap kali senja menjelma, sekumpulan wanita keluar dari rumah sambil membawa baldi dan botol air mineral dari rumah mereka di Bintulu, Sarawak.Mereka menuju ke sebuah warung kopi di mana mereka akan menunggu sehingga pelanggan terakhir keluar.Apabila sudah tiada orang dan lampu dimalapkan, mereka pun masuk.Di sana, mereka akan bergilir-gilir mengisi air dalam baldi dan botol — keperluan asas untuk digunakan di sebuah banglo terbiar yang menjadi tempat tinggal mereka.Beginilah kehidupan keluarga yang tinggal secara haram di pekan itu, di mana mereka tidak mempunyai bekalan elektrik dan air bersih.Terdapat lima keluarga di rumah itu.Setiap malam, wanita-wanita itu akan mengangkat air dan untuk kegunaan mereka mereka pada keesokan harinya.Mereka mempunyai masa dua jam untuk mengangkat air selepas kedai kopi ditutup.Antara mereka itu adalah Enchi Anak Gegom, seorang wanita berusia 64 tahun.Enchi berkongsi bilik kecil di banglo terbiar itu dengan seorang cucu perempuan.Cucu perempuannya berada dalam jagaan Enchi selepas ibu kandungnya mengabaikan kanak-kanak berusia 10 tahun itu sejak beberapa tahun lalu.Walaupun menantunya sudah tiada, Enchi tetap gembira menjaga cucunya.Malangnya, beberapa bulan lalu, anak lelaki Enchi meninggal dunia menyebabkan mereka berdua hilang tempat bergantung.Ekoran itu, perayaan Gawai Dayak yang semakin hampir tidak menimbulkan kegembiraan kepadanya, Enchi sudah tiada hati hendak meraikannya.“Anak lelaki saya biasanya belikan saya pakaian baru untuk sambut Gawai,” katanya sedih.Kadangkala, jika anaknya mendapat cuti, mereka sekeluarga akan pulang melawat kampung halaman di Saratok.“Tetapi sekarang, saya keseorangan.”Rumah yang didiami Enchi Anak Gegom dan cucu perempuannya.Kematian anak lelakinya juga turut menyebabkan Enchi bergelut untuk menyediakan keperluan diri dan cucu perempuannya.Setiap hari, dia membangunkan cucunya untuk bersiap ke sekolah.Tengah hari, selepas cucunya pulang, dia menyiapkan makanan untuk mereka makan tengah hari.Dan pada waktu malam, dia keluar bersama wanita lain untuk mengangkat air, dengan sepenuh tenaga tuanya, dia berjalan dalam kegelapan menanggung berat air yang dibawa.Enchi tidak membayar sewa rumah lama yang sudah bertahun-tahun terbiar.Namun setiap bulan, dia mengeluarkan RM40 untuk yuran bas sekolah.Jumlah itu hampir satu per enam dari bantuan RM250 yang diterima Enchi dari jabatan kebajikan.Dengan baki wang itulah, dia membeli makanan dan pakaian untuk kegunaan mereka.Sebelum ini, Enchi pernah bekerja di kedai kopi di sekitar Bintulu bagi memperoleh sedikit pendapatan, namun pada usia 64 tahun dan keadaan kesihatannya kini, ia bukan lagi satu pilihan untuknya.“Pemilik kedai enggan mengupah saya,” katanya.“Tiada siapa mahu beri saya kerja kerana saya selalu sakit.“Saya sudah tua,” tambahnya.“Saya sering sakit kepala terutama pada waktu malam. Perut saya juga selalu rasa sakit.”Gawai pernah menjadi salah satu perayaan yang paling penting untuk dia sekeluarga.Namun tahun ini, Enchi akan meraikannya di bilik rumah terbiar itu.Sambil memerhatikan cucunya dan bertanya dalam hati tentang apakah masa depan kanak-kanak itu.Untuk dirinya, Enchi tidak berharap apa-apa.Namun, Enchi sangat berharap dia dapat menjadikan perayaan kali ini istimewa untuk anak kecil itu.“Sekurang-kurangnya, saya mahu membelikan dia pakaian baru,” katanya.“Saya hanya mahu menjadikan perayaan kali ini istimewa untuknya.”


Notis Penolakan Masuk ditentukan pegawai imigresen gred KP41

Pemberian Notis Penolakan Masuk (NTL) kepada pengembara akan ditentukan oleh pegawai pengurusan profesional imigresen Gred KP41 dan ke atas, berbanding KP29 ketika ini, kata Menteri Dalam Negeri Saifuddin Nasution Ismail.
Dalam sidang media di Putrajaya semalam, Saifuddin berkata langkah itu yang berkuat kuasa serta-merta merupakan sebahagian usaha untuk memperbaiki pengurusan Jabatan Imigresen di pintu masuk negara.
“Pada kadar segera pegawai imigresen ini diberikan kuasa untuk mempertimbangkan kemasukan pengembara-pengembara," katanya.
Beliau berkata Kementerian Dalam Negeri (KDN) juga akan bekerjasama dengan Malaysia Airports Holding Bhd (MAHB) untuk meletakkan lebih banyak papan tanda di lapangan terbang bagi kemudahan pengembara membuat persiapan berhubung perkara asas imigresen seperti tiket balik dan alamat yang hendak dituju.
Beliau berkata KDN juga akan menyediakan meja bantuan atau help desk dengan menempatkan pegawai imigresen yang boleh berkomunikasi dalam bahasa asing untuk memudahkan pengembara asing.
"Pegawai yang berkebolehan berkomunikasi dalam bahasa seperti Mandarin, Tamil dan Arab untuk membantu urusan masuk dan keluar lapangan terbang antarabangsa yang akan ditempatkan dengan segera," katanya.
Sementara itu, Saifuddin berkata mesyuarat Jemaah Menteri hari ini turut meminta Kementerian Pengangkutan untuk melihat aspek dan amalan sebuah syarikat yang dilantik untuk menguruskan pengembara luar diberi NTL.
Katanya, syarikat itu yang dilantik sejak Februari 2015 bertanggungjawab menguruskan pembelian tiket pulang dan makan minum pengembara yang dikenakan NTL.
“Menteri Pengangkutan diminta melihat semula aspek lantikan ini sama ada ia adalah amalan biasa.
“Kadang-kadang dekat sini yang menimbulkan kekeliruan apabila seorang dikenakan NTL diminta untuk menyediakan sejumlah wang untuk beli tiket pulang, kadang-kadang disalah anggap sebagai pegawai imigresen yang minta duit,” katanya dan menambah perkara tersebut wajar diteliti semula.
Dalam pada itu, Saifuddin berkata seramai 592,490 pelancong China tiba di negara ini sepanjang tempoh Januari hingga Jun tahun ini dan daripada jumlah tersebut, seramai 423 telah diberikan NTL.


Kerja sambil belajar boleh undang risiko psikologi, kata pakar

Pada usia 24 tahun, seorang pelajar Adib Abdul Rahman bakal menamatkan ijazah sarjana mudanya akhir tahun ini.Namun, berbeza daripada teman-teman seangkatannya yang hanya bergelar mahasiswa di universiti, pemuda ini sudah pun bergelar sebagai pekerja.Sambil belajar, Adib turut bekerja sepenuh masa di sebuah gudang syarikat e-dagang yang terkenal.Syif kerjanya bermula pada waktu malam dan berakhir pada awal pagi.Pulang dari tempat kerja, Adib terus bersiap sedia untuk masuk ke kelas dalam talian dan menyiapkan kerja-kerja yang diberikan pensyarah.“Jika saya tak bekerja, saya tak ada duit.“Saya perlukan duit untuk beli makanan. Saya tak boleh harapkan orang lain beri saya duit pada usia ini,” katanya kepada MalaysiaNow.Pada “usia ini”, Adib sudah pun mengalami keletihan melampau ekoran jadual kerja sambil belajar.Dia perlu menyeimbangkan dua urusan itu setiap hari, jadual berterusan sedemikian rupa memberi kesan buruk kepada kesihatannya.“Saya banyak ambil kafein dan nikotin supaya badan saya segar bertenaga, tetapi saya selalu letih dan mengantuk.“Berat badan saya pun banyak turun, tertidur waktu naik kereta pun biasa,” katanya.Kadang kala, Adib terpaksa berhenti di lebuh raya untuk tidur.Ahli psikologi klinikal dari Universiti Islam Antarabangsa Malaysia Siti Inarah Hasim, berkata ramai pelajar memilih untuk bekerja sepenuh masa kerana mereka tidak lagi mahu bergantung dengan ibu bapa, terutamanya dalam keadaan ekonomi negara ketika ini.Beliau memberitahu MalaysiaNow peranan sebagai pelajar dan pekerja menuntut mereka untuk memenuhi kehendak dan keperluan kedua-dua peranan itu sehingga ia akhirnya mempengaruhi psikologi.“Dengan tambahan waktu kerja dan beban kerja, kesihatan mental dan fizikal hadapi risiko tinggi,” katanya.Siti turut menjelaskan peningkatan jumlah kes golongan muda yang menghadapi gangguan mental dalam tempoh pandemik.“Keletihan akibat kerja berlebihan boleh menjadi faktor risiko,” tambahnya.Menurutnya, masalah lain yang dihadapi ketika ini adalah sikap memandang tinggi budaya bekerja secara berlebihan.Dalam kalangan orang muda, budaya kerja secara berlebihan dikenali sebagai budaya “hustle”.Mereka membiasakan diri untuk kerja berlebihan dan mendorong rakan sebaya untuk mengambil dua atau tiga pekerjaan pada masa yang sama bagi menampung kehidupan.Siti berkata, amalan budaya kerja sedemikian mencapai tahap baru namun pada waktu yang salah, kerana orang ramai harus menjaga kesihatan mental dengan lebih baik sepanjang pandemik.Menurutnya, walaupun bekerja secara berlebihan tidak dapat dielakkan individu tertentu bagi menampung keperluan hidup mereka, masyarakat tetap perlu dididik mengenai kesan negatif budaya tersebut.“Orang muda sering memuliakan budaya ini, mereka berkata betapa bagusnya jika mereka miliki kemampuan untuk tidur lewat kerana bekerja, atau berkata mereka kurang tidur kerana bekerja,” katanya.Namun mereka akan segera mengalami masalah lain termasuk keletihan mental dan fizikal.Mereka juga berisiko menghidap penyakit jantung serta gangguan mental seperti kegelisahan dan kemurungan, katanya.Ahli psikologi dari Universiti Pendidikan Sultan Idris Fauziah Mohd Saad berkata para pelajar perlu menyedari kesan jangka panjang akibat komitmen yang berat tersebut.“Mereka harus hadiri kelas setiap hari dan selesaikan tugas dan pada masa yang sama menguruskan tekanan dari tempat kerja.“Ini akhirnya akan menyebabkan kemurungan dan tekanan yang teruk.”Beliau berkata, bagi pelajar yang mempunyai pekerjaan sampingan, pengurusan masa adalah sangat penting.“Gaya hidup mereka boleh dikira sebagai tidak sihat.“Dalam jangka masa panjang, ia akan mempengaruhi bukan saja pelajaran bahkan masa depan mereka ketika melangkah ke alam pekerjaan,” katanya kepada MalaysiaNow.Walaupun menghadapi kesukaran dalam menyeimbangkan antara belajar dan kerja, Adib percaya bekerja sambil belajar akan membantu mempersiapkan dirinya ketika dia beralih sepenuhnya ke dunia pekerjaan.Bagaimanapun, Adib sedar dia meletakkan jangkaan yang tinggi terhadap dirinya sendiri.“Belajar sambil bekerja sepenuh masa adalah norma baru hari ini.“Tetapi jika sampai hadapi keletihan melampau, saya tak fikir ia perlu dibiasakan,” katanya.Adib menasihatkan rakan-rakan sebayanya untuk melakukan sesuatu perkara mengikut kadar kemampuan mereka.“Saya pasti majikan memahami mengapa pelajar seperti kita memilih untuk bekerja sepenuh masa. Namun pada masa yang sama, kita tidak boleh gunakan alasan sebagai pelajar untuk dapatkan simpati daripada majikan dan pensyarah kita.“Kita perlu ingatkan diri ini adalah pilihan kita sendiri.”


Politik ‘Abah’ berani dan semakin hebat

Di saat-saat getir Pilihan Raya Negeri (PRN) Sabah, Ketua Pembangkang Anwar Ibrahim cuba melakukan kejutan terhadap Perdana Menteri Muhyiddin Yassin dengan menyatakan secara terbuka kerajaan Perikatan Nasional (PN) sudah tumbang.Gegaran yang dibuat Anwar pada 23 September lalu itu diperhebatkan dengan kenyataan Presiden Umno Ahmad Zahid Hamidi yang menyatakan beliau tidak dapat menghalang ahli-ahli Parlimen Umno dan Barisan Nasional (BN) daripada memberikan sokongan kepada Anwar.Spekulasi pertukaran kerajaan menjadi liar di seluruh pelosok media sosial dan media dalam talian.Siapakah ahli-ahli Parlimen Umno yang beralih arah?Bilakah Anwar akan ke Istana Negara meskipun Agong di dalam keadaan gering.Ini menyebabkan “hangatnya” kesilapan kenyataan bekas menteri pelancongan, seni dan budaya, Mohamaddin Ketapi yang mengaitkan insiden pencerobohan di Lahad Datu sebagai sandiwara kerajaan terus tenggelam.Bagi mana-mana ahli politik biasa, keadaan ini pasti mencemaskan terutamanya apabila kerajaan hanya bermajoritikan satu atau dua kerusi Parlimen.Tetapi reaksi daripada Muhyiddin mengejutkan pihak kawan dan lawan.Mesyuarat Kabinet terus berjalan seperti biasa.Selepas mesyuarat Kabinet, Muhyiddin sekadar mengeluarkan kenyataan beliau masih perdana menteri selagi Anwar tidak dapat membuktikan beliau mempunyai sokongan majoriti ahli-ahli Parlimen.Ramai yang menjangkakan Muhyiddin terpaksa berkampung di Putrajaya selepas pengumuman Anwar untuk mengelakkan kerajaannya jatuh.Tapi ini bukan sikap “Abah”.Beliau meneruskan kerja dan berkempen di Sabah pada sebelah malamnya.Pada malam kempen tersebut, Muhyiddin mengingatkan rakyat Sabah beliau adalah perdana menteri mereka, dan bukannya Anwar. Di dalam politik, serangan adalah pertahanan yang terbaik.Keengganan Muhyiddin melayan provokasi Anwar menyebabkan fokus media beralih kembali ke Sabah.Menggunakan populariti yang ada pada dirinya dan juga kejayaan mengawal pandemik Covid-19, Muhyiddin akhirnya berjaya memimpin Gabungan Rakyat Sabah (GRS) menewaskan Warisan Plus.Meskipun pelbagai agensi badan pengkaji sebelum ini menjangkakan Warisan Plus akan menang lebih 40 kerusi Dewan Undangan Negeri (DUN) pada PRN Sabah.Calon ketua menteri Sabah pilihan Muhyiddin yang juga Pengerusi PN Sabah Hajiji Noor semalam dipanggil mengadap Yang di-Pertua Negeri Sabah, Juhar Mahiruddin.PN dan Barisan Nasional (BN) sebulat suara memilih calon pilihan Muhyiddin sebagai calon ketua menteri Sabah di sebalik suara protes kecil dari Umno dan Zahid sendiri.Kejayaan Muhyiddin memimpin GRS menawan Sabah amat mengagumkan meskipun PN dan BN masih ada isu yang saling bercakaran sesama sendiri.Kehebatan ini sesungguhnya tidak dapat ditandingi Anwar, yang hanya mampu membawa PKR menang dua daripada tujuh kerusi DUN yang dipertandingkan.PRN Sabah memberikan indikasi bahawa politik Muhyiddin terlalu hebat dan berani.Meskipun Zahid ibarat “menyimbah minyak ke api” ketika Anwar melakukan provokasi terhadap Muhyiddin dan mengganggu kempen GRS, perdana menteri kekal tenang dan membawa GRS ke arah kejayaan di Sabah.Insiden ini bakal membuka mata bahawa Muhyiddin adalah penyelamat Umno, meskipun ada pemimpin Umno cuba “mengkaramkan” parti Melayu itu yang kini berada dalam kerajaan.Tulisan ini adalah pandangan peribadi penulis dan tidak semestinya mewakili pendirian MalaysiaNow.


New Zealand alami kekurangan bekalan telur

Penduduk New Zealand mengalami kekurangan bekalan telur ayam sejak lebih sebulan yang turut menjejaskan hidangan sempena sambutan Krismas dan Tahun Baharu.
Bekalan itu berkurangan di seluruh New Zealand terutama di pasar raya dan kedai sayur-sayuran di bandar-bandar besar yang mencetuskan kebimbangan dalam kalangan warga New Zealand, lapor Xinhua.
Pada 2012, kerajaan melaksana undang-undang yang menghapuskan telur sangkar secara berperingkat pada penghujung 2022 yang merupakan perubahan ketara dalam industri bekalan telur.
Walaupun telur dalam sangkar dihentikan secara berperingkat, namun berlaku penurunan bekalan secara menyeluruh.
Rangkaian pasar raya utama juga berusaha menangani penurunan bekalan itu.
Antara peruncit terbesar di negara itu, PAK'nSAVE dalam satu kenyataan memaklumkan pihaknya komited untuk bekerjasama rapat dengan kerajaan dan pembekal bagi memenuhi sasaran untuk menjadi pembekal telur bebas sangkar sepenuhnya menjelang 2027.
Menurut kenyataan itu PAK'nSAVE bekerjasama rapat dengan pembekal untuk membantu mengurus peralihan bagi mengembalikan bekalan telur di kedai mereka kembali ke paras normal secepat mungkin.
Satu lagi rangkaian pasar raya Countdown pada Jumaat berkata mereka bekerjasama dengan petani sejak 2016 untuk bersiap sedia menghadapi penghapusan telur sangkar bateri dan koloni secara berperingkat.
Pada 2017, Countdown mengumumkan bahawa ia akan menghapuskan telur sangkar koloni secara berperingkat di Pulau Utara menjelang akhir 2024 dan di Pulau Selatan menjelang akhir 2025.
Cabaran bekalan semasa juga disebabkan oleh gangguan ketara yang dialami petani New Zealand dalam beberapa tahun kebelakangan ini seperti Covid-19 yang menyebabkan peningkatan dan penurunan yang ketara dalam permintaan untuk telur, kata Countdown.
Faktor antarabangsa yang berkaitan dengan perang menyebabkan lonjakan besar-besaran dalam harga makanan dan gangguan rantaian bekalan menjadikan ia mencabar bagi petani untuk mendapatkan bahan binaan yang diperlukan untuk sistem penternakan bagi menghasilkan telur.


Peranti ujian saringan kendiri air liur capai sensitiviti 90%, kata KP kesihatan

Kajian Institut Penyelidikan Perubatan (IMR) mendapati dua peranti ujian kendiri (Rapid Antigen test) yang menggunakan air liur bagi saringan Covid-19, mencapai tahap sensitiviti 90 peratus.Ketua Pengarah Kesihatan Dr Noor Hisham berkata kajian yang dijalankan IMR telah selesai dan perincian panduan penggunaan kit ujian kendiri itu dijangka selesai pada minggu depan.“Dua ujian kendiri air liur telah selesai dikaji oleh IMR dan kedua-dua mempunyai sensitiviti melebihi 90 peratus. MDA (Pihak Berkuasa Peranti Perubatan) sedang memperincikan panduan penggunaan dan insya-Allah akan selesai minggu depan,” katanya menerusi ciapan dalam Twitter hari ini.Pada Mei lepas, Dr Noor Hisham memaklumkan terdapat dua syarikat menawarkan kit ujian itu untuk dijual di farmasi tempatan.Katanya, menerusi penggunaan kit ujian air liur itu, individu tidak perlu hadir ke fasiliti kesihatan untuk membuat saringan awal bagi mengesan Covid-19.


Anwar tolak kemudahan bertaraf menteri

Ketua pembangkang Anwar Ibrahim menolak faedah dan kemudahan bertaraf menteri termasuk gaji dan elaun bulanan.Anwar dalam kenyataan yang dimuat naik dalam laman sosial Facebooknya berkata sebaliknya, dana itu akan didermakan kepada tabung rakyat miskin.“Saya juga telah tegaskan kepada pihak Parlimen yang menyediakan pejabat saya untuk tidak membuat sebarang pengubahsuaian dan diberi peruntukan tambahan,” katanya.Dalam pada itu, Anwar mengucapkan penghargaan kepada Perdana Menteri Ismail Sabri Yaakob dan kerajaan kerana bersetuju menambah baik taraf Parlimen dan fungsi Ketua Pembangkang seperti mana-mana negara demokratik lain.“Seperti yang dinyatakan perdana menteri dalam surat kepada saya, keputusan ini tidak menjejaskan peranan ketua pembangkang. Saya akan tetap menjalankan tugas seperti sediakala,” katanya.Beliau berkata aspek semak imbang akan terus diperhebat.


Media sosial dibanjiri kemarahan selepas Umno pecat Khairy

Media sosial dipenuhi reaksi marah dan tidak puas hati netizen terhadap keputusan mesyuarat Majlis Kerja Tertinggi Umno (MKT) malam tadi yang menyaksikan pemecatan Khairy Jamaluddin.
Perkembangan terbaru situasi politik dalaman parti itu mendapat perhatian ramai pihak yang menyuarakan kebimbangan terhadap kemampuan Umno untuk kekal relevan dalam masa terdekat menjelang enam Pilihan Raya Negeri (PRN) tahun ini.
Ramai warga siber menyifatkan tindakan tersebut sebagai langkah "berani mati" dan cubaan Umno untuk menggali kuburnya sendiri.
"Umno, ini bunuh diri!," tulis pemerhati politik Wong Chin Huat.
"Sebelum PRN pun Umno dah masuk kubur," tulis pengguna Facebook Muhammad Ayie di ruangan komen Facebook Astro Awani.
Manakala, ada juga yang menuding jari kepada Presiden Ahmad Zahid Hamidi kerana bertindak melulu dan tergesa-gesa dalam membuat keputusan.
"Ingat lagi KJ salam dengan Zahid, Zahid kata let's fight.
“Sekali jawatan tak dipertandingkan, KJ pula kena tendang keluar macam tu saja. Bacul," tulis Fai Zal di Twitter.
"KJ yang berwibawa pun Zahid sanggup pecat. Umno memang dah tersasar, rakyat perlu tolak jauh," tulis Shahril Uni.
Keputusan yang diumumkan lewat malam tadi turut membabitkan beberapa nama besar yang lain termasuk bekas pengerusi perhubungan Umno Selangor, Noh Omar turut dipecat selain beberapa digantung keahlian selama enam tahun.
Mereka ialah Ahli Parlimen Sembrong Hishammuddin Hussein, bekas ketua penerangan Shahril Hamdan, bekas ahli Parlimen Jempol Salim Mohd Sharif,dan Ketua Bahagian Tebrau Maulizan Bujang.
Sebelum ini, Khairy dilihat sebagai salah seorang pemimpin yang tidak sehaluan dengan Zahid dinamakan sebagai calon di Sungai Buloh selepas diminta mengosongkan kerusinya di Rembau bagi memberi laluan kepada Timbalan Presiden Umno Mohamad Hasan untuk bertanding di kerusi itu.
Turut dapat dilihat, beberapa siri kenyataan yang dikeluarkan oleh Khairy disifatkan sebagai mengkritik Zahid secara halus.
Antaranya, pada 2018, Khairy melawan Zahid bagi jawatan presiden pada pemilihan Umno, namun gagal merebut jawatan itu selepas hanya menerima 61 undi dari 191 perwakilan Umno bahagian.
Pada kempen Pilihan Raya Umum ke-15 (PRU15), Khairy menggelar dirinya sebagai “reformis Umno”, selain mendakwa parti itu sudah “sesat" dan perlu kembali ke pangkal jalan.
Dalam pada itu, media sosial seperti Facebook dan Twitter turut dibanjiri dengan kata-kata semangat kepada Khairy mengatakan perjalanan politiknya masih belum terhenti dan khidmat beliau tetap dinantikan rakyat.
Menerusi satu hantaran di Facebook, Khairy meluahkan perasaannya terhadap pengumuman pemecatannya dari Umno.
"Malam ini saya dipecat oleh parti yang saya sayang, yang saya berikan kesetiaan. Tidak tunduk, tidak bengkok, tidak putus."
Sehingga kini, hantaran itu menerima ribuan komen dan puluhan ribu sukaan yang menyatakan sokongan terhadapnya.
"Kekal kuat, KJ. Kami tetap setia bersama," tulis Azaidar Ahmad.
"Ramai di belakang kamu, teruskan perjuangan," tulis Mohd Rusyidin Amin.
Malah, ada juga komen-komen yang menasihati Khairy supaya tidak melupakan cita-citanya untuk menjadi perdana menteri Malaysia pada suatu masa nanti.
"PM 10, Dr Mahathir dan Muhyidin Yassin pun boleh jadi PM lepas kena pecat Umno. Berani kerana benar," tulis Nur Laila.
"Jangan masuk PKR, lingkup lagi YB KJ," pesan Hasmi Omar.
Pada 8 November, Khairy menyatakan hasrat beliau pertama kali untuk menjadi perdana menteri dalam salah satu siri ceramah kempennya di Sungai Buloh.


Sorry.


Microsoft akan bayar AS$20 juta selesaikan tuduhan AS kerana langgar privasi kanak-kanak

Microsoft akan membayar AS$20 juta (kira-kira RM92 juta) untuk menyelesaikan tuduhan Suruhanjaya Perdagangan Persekutuan (FTC) Amerika Syarikat (AS) bahawa syarikat teknologi itu mengumpul maklumat peribadi secara haram daripada kanak-kanak tanpa kebenaran ibu bapa mereka, kata FTC pada Isnin.
Menurut FTC dalam satu kenyataan, syarikat itu telah didakwa melanggar Akta Perlindungan Privasi Dalam Talian Kanak-kanak AS (COPPA) dengan mengumpul maklumat peribadi daripada kanak-kanak yang mendaftar ke sistem permainan Xboxnya tanpa memberitahu ibu bapa mereka atau mendapatkan kebenaran ibu bapa mereka, dengan mengekalkan maklumat peribadi kanak-kanak.
Perintah itu memerlukan Microsoft mengambil langkah untuk meningkatkan perlindungan privasi untuk pengguna kanak-kanak dalam sistem Xboxnya.
Menurut FTC, suruhanjaya itu akan melanjutkan perlindungan COPPA kepada penerbit permainan pihak ketiga.
Jurucakap Microsoft berkata syarikat itu komited untuk mematuhi perintah tersebut.
Jurucakap itu menambah proses penciptaan akaun akan dikemas kini dan gangguan pengekalan data yang ditemui dalam sistem syarikat akan diselesaikan.
"Pesanan yang dicadangkan adalah memudahkan ibu bapa melindungi privasi anak-anak mereka di Xbox dan mengehadkan maklumat yang boleh dikumpulkan dan disimpan oleh Microsoft tentang kanak-kanak," kata Pengarah Biro Perlindungan Pengguna FTC Samuel Levine.
"Tindakan ini juga harus menjelaskan dengan jelas bahawa avatar kanak-kanak, data biometrik dan maklumat kesihatan tidak dikecualikan daripada COPPA," tambah Levine.
Undang-undang memerlukan perkhidmatan dalam talian dan tapak web yang ditujukan kepada kanak-kanak di bawah umur 13 tahun untuk memberitahu ibu bapa tentang maklumat peribadi yang mereka kumpulkan dan untuk mendapatkan kebenaran ibu bapa yang boleh disahkan sebelum mengumpul dan menggunakan sebarang maklumat peribadi kanak-kanak itu.
Microsoft mengekalkan data yang dikumpulkannya daripada kanak-kanak bermula 2015 hingga 2020 semasa proses penciptaan akaun, walaupun apabila ibu bapa gagal menyelesaikan proses tersebut, menurut aduan itu.


PKPB Sabah dilanjut hingga 9 November

Perintah Kawalan Pergerakan Bersyarat (PKPB) di seluruh Sabah yang dijadual berakhir 26 Oktober ini dilanjutkan selama 14 hari lagi sehingga 9 November.Menteri Kanan (Kluster Keselamatan) Ismail Sabri Yaakob berkata perkara berkenaan diputuskan dalam Mesyuarat Khas Majlis Keselamatan Negara (MKN) hari ini, selepas meneliti perkembangan semasa penularan Covid-19 di negeri itu.Beliau berkata ketika ini Kementerian Kesihatan Malaysia (KKM) masih meneruskan saringan secara bersasar kepada penduduk.“Sehingga kini masih terdapat peningkatan kes positif yang tinggi dikesan dalam kalangan penduduk di seluruh negeri Sabah.“Sehubungan itu, atas cadangan MKN Sabah dan nasihat KKM, kerajaan bersetuju untuk melanjutkan PKPB di seluruh Sabah selama 14 hari,” katanya pada sidang media perkembangan PKP Pemulihan di Wisma Pertahanan di Kuala Lumpur, hari ini.PKPB di Sabah yang bermula 13 Oktober lepas sepatutnya tamat pada Isnin (26 Oktober).Dalam pada itu, Ismail berkata Mesyuarat Khas MKN juga bersetuju menguatkuasakan PKP Diperketatkan (PKPD) di Taman Semarak dan di Projek Perumahan Rakyat Balung di Tawau selama 14 hari mulai 26 Oktober sehingga 8 November susulan peningkatan kes positif Covid-19 di dua lokaliti itu.Beliau berkata PKPD di kedua-dua lokaliti itu membabitkan 4,266 buah rumah dengan 21,470 penghuni dan semua penduduk terlibat tidak dibenarkan keluar daripada kawasan tersebut.“Semua sekolah, masjid dan rumah ibadat lain ditutup sepanjang tempoh ini, manakala kelonggaran diberikan kepada kedai runcit untuk beroperasi namun dihadkan mulai 6 pagi hingga 6 petang.“Aktiviti sukan, rekreasi, sosial dan budaya adalah tidak dibenarkan dan KKM akan melakukan saringan secara bersasar kepada penduduk yang terlibat,” katanya.Beliau berkata bekalan makanan akan diagihkan kerajaan negeri dan dikoordinasi Pusat Kawalan Operasi Bencana Negeri.Ismail yang juga menteri pertahanan turut memaklumkan PKPD di Asrama Pekerja Tropicana Petaling Jaya akan ditamatkan mengikut jadual iaitu esok (25 Oktober).Katanya, walaupun PKPD di lokaliti itu ditamatkan, namun kawasan berkenaan masih tertakluk di bawah pelaksanaan PKPB bagi seluruh Selangor.Menurut Ismail, sehingga semalam, KKM membuat 503 saringan di asrama pekerja itu dan sebanyak 23 kes positif direkodkan.“Kesemuanya menerima rawatan di hospital, manakala kontak rapat diarahkan menjalani kuarantin wajib,” katanya.Kerajaan sebelum ini mengumumkan pelaksanaan PKPD di Asrama Pekerja Tropicana Petaling Jaya bermula 12 Oktober hingga 25 Oktober.Sementara itu, Ismail berkata status PKPB di Selangor, Kuala Lumpur, Putrajaya dan Labuan, sama ada akan disambung atau tidak, akan diketahui selewat-lewatnya sehari sebelum tarikh tamat pelaksanaan perintah itu.Beliau berkata pengumuman mengenai perkara itu akan dibuat selepas mendapat nasihat dan penilaian daripada KKM.Kerajaan sebelum ini melaksanakan PKPB di Selangor, Kuala Lumpur dan Putrajaya bermula 14 hingga 27 Oktober manakala bagi Labuan dari 17 hingga 30 Oktober berikutan peningkatan kes Covid-19 di kawasan berkenaan.


‘Kami akan kekal bersama’: Janji abang sulung 5 beradik selepas kehilangan ibu bapa akibat Covid-19

Dalam sebuah rumah kecil terletak Port Dickson, Negeri Sembilan. Anak sulung berusia 23 tahun, Muhammad Haidir Rodzi mengenang hari-hari awal bapanya menunjukkan simptom dijangkiti Covid-19.Pada tanggal 26 Mei lalu, Haidir berkata keluarganya menyangka bapanya Rodzi Tahar hanya mengalami demam biasa namun tiga hari selepas itu, Rodzi menjalani ujian Covid-19 di Hospital Port Dickson.Keesokan harinya, dia disahkan positif dan terus dipindahkan ke Hospital Tampin.Ketika masih cuba menyesuaikan diri dengan perubahan mendadak dalam keluarganya. Keluarga Haidir dikejutkan sekali lagi selepas doktor menghubungi mereka sekeluarga memaklumkan Rodzi telah meninggal dunia sehari selepas dimasukkan ke hospital.Masih terkejut dan bersedih dengan berita tersebut, keluarga Haidir sekali lagi dikejutkan dengan ujian besar: ibu mereka, Nazita Idris, pula menunjukkan simptom demam dan batuk-batuk.Nazita juga didapati positif Covid-19 pada 31 Mei dan akhirnya turut menjadi korban virus itu.Nazita berusia 45 sementara Rodzi berusia 55 tahun ketika mereka meninggal dunia.Kini, setelah beberapa bulan, Haidir dan adik beradiknya reda dan menerima takdir Tuhan yang lebih menyayangi ibu bapa mereka.Rodzi Tahar, 55, dilaporkan meninggal dunia akibat Covid-19 pada 31 Mei, manakala isterinya Nazita Idris, 45, meninggal dunia selang enam hari kemudian.Haidir berkata dia dan empat adiknya, Muhammad Hairie Rodzi, 20, Nurhairieka Rodzi, 18, Muhammad Haiqiel Rodzi, 13 dan Muhammad Khierzamani Rodzi yang berusia tujuh tahun juga turut menjalani ujian Covid-19.Namun tidak seperti ibu bapa mereka, simptom yang ditunjukkan mereka adalah ringan dan hanya perlu menjalani kuarantin kendiri di rumah.Kini mereka menetap di rumah peninggalan arwah bapa mereka di Bandar Sunggala, Port Dickson bersama nenek mereka, Faridah Md Shahar, 75.Haidir berkata mereka sekeluarga mendapat bantuan termasuk dari Jabatan Kebajikan Masyarakat (JKM), baitulmal dan sumbangan orang ramai termasuk pertubuhan bukan kerajaan (NGO).“Sejak berita pemergian arwah ibu bapa tersebar, ramai datang ke rumah dan menghulurkan bantuan,” katanya kepada MalaysiaNow.“Ada yang beri bantuan dari segi kewangan, malah ada juga datang beri makanan terutama dalam kalangan jiran,” katanya yang kini turut bekerja bagi menampung perbelanjaan keluarga.Dalam pada itu, Haidir berkata, sebagai anak sulung, dia akan terus menunaikan pesanan terakhir ibunya supaya menjaga adik-adiknya.“Walau apa-apa pun terjadi, kami akan kekal bersama. Buat masa ini saya bekerja sebagai operator mengisi gas memasak manakala Hairi bekerja sebagai pengawal keselamatan.“Duit gaji yang diterima ditambah dengan bantuan kewangan baitulmal sebanyak RM250, JKM (RM300) dan pencen arwah abah RM565 sebulan, cukup untuk menampung perbelanjaan,” katanya.Tambahnya, Nurhairieka pula bertanggungjawab memastikan dua lagi adiknya yang bersekolah iaitu Haiqiel dan Khierzamani mengikuti pengajaran dan pembelajaran di rumah (PdPR).Pada Isnin lalu, Menteri Pembangunan Wanita Keluarga dan Masyarakat Rina Mohd Harun memberitahu Dewan Rakyat seramai seramai 154 murid yang didaftar di bawah kementerian pendidikan menjadi yatim piatu selepas kehilangan ibu bapa akibat wabak Covid-19.Selain daripada menawarkan bantuan kewangan dan perkhidmatan kaunseling, Rina berkata, kanak-kanak tersebut juga boleh ditempatkan di institusi JKM sekiranya mereka tidak mempunyai waris atau saudara mara yang boleh menjaga mereka.Mengulas mengenai perkara ini, Pensyarah Kanan Jabatan Psikologi Universiti Islam Antarabangsa Suriati Sidek berpandangan kanak-kanak yang tidak mempunyai waris atau penjaga dari kalangan ahli keluarga terdekat, sebaiknya diserahkan kepada keluarga angkat berbanding diletakkan di bawah jagaan pusat kebajikan.Katanya, suasana kekeluargaan amat diperlukan kanak-kanak untuk perkembangan sosial dan emosi yang sihat.“Apabila berada dalam sebuah institusi keluarga termasuk keluarga angkat, kanak-kanak itu akan berasa disayangi dan dikasihi sepertimana mereka disayangi ibu bapa kandung mereka.“Justeru pihak JKM perlu mengenal pasti kesesuaian individu yang memohon untuk menjadi keluarga angkat dan melakukan pemantauan berkala demi memastikan kebajikan dan kesejahteraan kanak-kanak tersebut,” katanya kepada MalaysiaNow.


Bekas pengarah 1MDB mengaku RM2.28 bilion masuk ke akaun peribadi Najib

Seorang saksi dalam perbicaraan kes 1Malaysia Development Berhad (1MDB) hari ini menukar keterangannya dan mengaku di Mahkamah Tinggi bahawa sejumlah RM2.28 bilion daripada wang dana negara itu masuk ke akaun peribadi bekas perdana menteri Najib Razak di antara tahun 2011 dan 2014.Bercanggah dengan keterangannya sebelum ini yang menyatakan Najib tidak menerima manfaat daripada wang 1MDB, bekas pengarah bukan eksekutif 1MDB Ismee Ismail, 58, menukar fikiran mengenai perkara itu dan setuju dengan pendakwaan selepas ditunjukkan carta aliran beberapa lapisan proses membabitkan Deutsche Bank dan kemudahan pinjaman Nota Jangka Sederhana Islamik (IMTN).Mengikut dokumen yang ditunjukkan kepada saksi pendakwaan ke-13 itu semasa pemeriksaan semula oleh timbalan pendakwa raya kanan Gopal Sri Ram, wang itu melalui beberapa siri lapisan proses sebelum berakhir dalam akaun peribadi Ambank Najib dengan nombor akhir 694 dan 880.Sri Ram: Adakah anda ingin mempertimbang semula jawapan anda bahawa tertuduh tidak menerima sebarang manfaat daripada kesemua transaksi ini?Ismee: Kesemua dokumen ini tidak ditunjukkan kepada saya semasa pemeriksaan balas.Sri Ram kemudian menyoal saksi itu sama ada beliau ingin menukar jawapannya dan Ismee menjawab “Daripada carta itu, saya boleh lihat sejumlah dana telah masuk ke akaun tersebut.”Sri Ram mengulangi “Maksud anda, sejumlah dana milik 1MDB telah masuk ke akaun tertuduh” dan saksi itu bersetuju.Terdahulu, Sri Ram menyoal Ismee mengenai pandangannya terhadap hubungan ahli perniagaan dalam buruan Low Taek Jho atau Jho Low dengan Najib sepanjang tempoh beliau berada dalam lembaga pengarah dari 2009 hingga 2016.Sri Ram: Sepanjang tempoh itu, daripada pemerhatian anda, apa yang dapat anda rumuskan mengenai hubungan antara Jho Low dan Najib?Ismee: Saya percaya mereka mempunyai hubungan rapat.Ditanya lanjut oleh Sri Ram sama ada beliau mempunyai pengetahuan secara peribadi mengenai butiran bagaimana Najib dan Jho Low berkongsi dana 1MDB, Ismee berkata beliau tidak tahu.Najib, 68, berdepan empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan amaun sama.Perbicaraan di hadapan hakim Collin Lawrence Sequerah bersambung.


Angka sebenar korban Covid-19 di AS mungkin cecah 900,000

Pakar penyakit berjangkit terkemuka Amerika Syarikat (AS) Anthony Fauci mengatakan jumlah kematian Covid-19 di AS adalah lebih ramai berbanding angka yang dilaporkan secara rasmi, lapor Sputnik.“Kadang-kadang kiraannya tepat, kadang-kadang tidak,” kata Fauci, yang juga pengarah Institut Alahan dan Penyakit Berjangkit Negara, di program “Meet the Press” NBC pada Ahad.Menurut Universiti Johns Hopkins, terdapat lebih 581,700 kematian akibat Covid-19 di AS.Sementara itu Fauci berkata AS mungkin telah “tersalah kira” dan jumlahnya lebih tinggi.Fauci memetik analisis 6 Mei dari Institut Metrik dan Penilaian Kesihatan Washington (IHME), menunjukkan angka kematian Covid-19 kira-kira 900,000.Sejak pandemik global bermula Mac 2020, AS muncul negara paling teruk diancam berbanding negara lain, dengan lebih 32.7 juta rakyatnya telah dijangkiti.Bulan lalu, Fauci memberi amaran AS berada di ambang gelombang jangkitan baru berpunca daripada sikap rakyat AS yang mengambil mudah pemakaian pelitup muka dan penjarakan sosial kerana beranggapan negara itu telah melepasi sasaran vaksinasi.


Bekas PM Itali Silvio Berlusconi meninggal dunia

Bekas perdana menteri Itali Silvio Berlusconi meninggal dunia pada usia 86 tahun pada Isnin, seorang jurucakap mengesahkan perkara itu kepada Agensi Berita Jerman (dpa).
Beliau meninggal dunia di sebuah hospital di Milan, menurut laporan media Itali.
Menurut hospital San Raffaele di Milan, beliau dimasukkan ke hospital pada Jumaat untuk pemeriksaan kesihatan berjadual yang berkaitan dengan leukemia.
Pada awal April, Berlusconi pernah dimasukkan ke hospital kerana radang paru-paru.
Berlusconi, seorang usahawan hartanah kontroversi, media dan mogul bola sepak, membentuk arena politik Itali selama beberapa dekad.
Beliau menjadi perdana menteri sebanyak empat kali antara 1994 dan 2011.


Kes denggi meningkat 7.9%, 3 kematian dilaporkan

Jumlah kes deman denggi meningkat 7.9% kepada 2,638 kes pada Minggu Epidemiologi ke-21 (ME21) iaitu bagi tempoh 21 Mei hingga 27 Mei, berbanding 2,444 kes dilaporkan pada minggu sebelumnya.
Ketua Pengarah Kesihatan Dr Muhammad Radzi Abu Hassan berkata tiga kematian akibat komplikasi demam denggi turut dilaporkan pada ME21.
Beliau berkata kumulatif kes demam denggi yang dilaporkan hingga ME21 meningkat 164.4% kepada 46,257 kes berbanding 17,496 kes bagi tempoh sama 2022, manakala 31 kematian akibat komplikasi dilaporkan berbanding 10 kematian bagi tempoh yang sama tahun lepas.
"Trend kes denggi bagi 2023 adalah lebih tinggi berbanding trend kes bagi median lima tahun dan 2022," katanya dalam kenyataan hari ini.
Dr Muhammad Radzi berkata bilangan lokaliti ‘hotspot’ pada ME21 menurun kepada 72 berbanding 77 pada minggu sebelumnya, dengan 53 lokaliti berada di Selangor, Pulau Pinang (8), Sabah (5), Wilayah Persekutuan Kuala Lumpur dan Putrajaya (4) serta masing-masing satu lokaliti di Kedah dan Perak.
Beliau berkata bagi survelan chikungunya, tiga kes direkodkan pada ME21 dengan dua kes dari Selangor dan satu kes dari Kedah dengan jumlah kumulatif kes hingga kini adalah 134 kes.
Menurutnya bagi survelan zika pula, 1,139 sampel darah dan 53 sampel urin telah dijalankan saringan dan hasil kesemuanya adalah negatif.
Dr Muhammad Radzi berkata bilangan kes demam denggi dalam jarak 200 meter serta status wabak satu kawasan kini dapat diakses melalui aplikasi iDengue atau pautan laman sesawang iDengue di https://idengue.mysa.gov.my/.
"Jarak terbang nyamuk aedes adalah dalam radius 200 meter dan sekiranya terdapat kes demam denggi di sesebuah kawasan, nyamuk infektif akan membawa virus denggi dalam jarak sekitar 200 meter dari rumah kes," katanya.


Lembah Klang, Melaka beralih ke Fasa 4 PPN Isnin depan

Wilayah Persekutuan Kuala Lumpur dan Putrajaya, Selangor serta Melaka akan beralih daripada Fasa Tiga kepada Fasa Empat Pelan Pemulihan Negara (PPN) berkuat kuasa Isnin ini (18 Oktober).Kelantan, Perak, Pulau Pinang, Sabah dan Kedah pula akan beralih daripada Fasa Dua kepada Fasa Tiga berkuat kuasa tarikh sama.Perdana Menteri Ismail Sabri Yaakob dalam kenyataan berkata perkara itu diputuskan pada Mesyuarat Jawatankuasa Khas Pengurusan Pandemik Covid-19 yang dipengerusikannya hari ini.Beliau berkata dengan peralihan fasa bagi negeri-negeri tersebut, Malaysia secara keseluruhannya kini beralih ke Fasa Tiga.“Peralihan fasa ini mengikut garis panduan yang ditetapkan PPN dan peratusan kadar vaksinasi lengkap populasi dewasa,” katanya.Perdana Menteri berkata prosedur operasi standard (SOP) bagi negeri-negeri yang memasuki Fasa Tiga dan Empat boleh dilayari di laman sesawang rasmi Majlis Keselamatan Negara (MKN), www.mkn.gov.my.Mengulas lanjut, beliau berkata berdasarkan laporan kes positif Covid-19 harian yang dilaporkan Kementerian Kesihatan (KKM), negara mencatatkan bilangan kes di bawah 10,000 kes sehari bagi tempoh dua minggu berturut-turut.Katanya kadar kebolehjangkitan atau R-naught juga terus mencatatkan penurunan dengan angka di bawah paras 1.0 iaitu 0.86.“Sehingga semalam, kadar vaksinasi populasi dewasa bagi dos pertama adalah 95% manakala jumlah yang menerima dua dos vaksin pula seramai 91.2% dan dijangka terus meningkat,” katanya.Dalam pada itu, Ismail berkata mesyuarat jawatankuasa khas itu juga bersetuju untuk  melaksanakan program rintis protokol test and release (T&R) dengan syarat perjalanan atau itinery yang ketat dan terhad bagi lawatan rasmi kepada kumpulan pengembara yang dikenal pasti.Ia membabitkan pembesar negara, menteri, timbalan menteri, menteri besar, ketua menteri, exco kerajaan negeri, ahli-ahli Parlimen dan pegawai kerajaan.“Pelaksanaan program rintis ini akan berkuat kuasa 18 Oktober dan akan diperluaskan kepada pengembara perniagaan dalam waktu terdekat,” katanya.Menurutnya antara syarat yang dikenakan adalah mengemukakan permohonan dalam tempoh yang ditetapkan bersama dokumen sokongan kepada MKN dan KKM bagi tujuan kelulusan.Selain itu, menjalani ujian Polymerase Chain Reaction (PCR) tiga hari sebelum berlepas pulang ke Malaysia dan setibanya di mana-mana pintu masuk negara.Ismail Sabri berkata syarat-syarat berkenaan terhad kepada pengembara yang tiba dari negara berisiko rendah sahaja serta terpakai kepada individu-individu yang lengkap divaksin.


Apakah Najib lakukan kesalahan selepas tular gambar main golf?

Peguam dan pakar undang-undang berbeza pandangan sama ada Najib Razak melakukan kesalahan sewaktu dilihat bermain golf di Singapura selepas mahkamah memberikan pelepasan untuk beliau ke negara itu bagi menziarahi anak perempuan dan cucunya.Bekas perdana menteri mempertahankan dirinya terhadap kritikan di media sosial yang menuduh beliau mengelirukan mahkamah, selepas sebuah gambar beliau bermain golf bersama seorang ahli perniagaan ternama Singapura tular.“Tak kan saya bersama cucu 24 jam setiap hari selama tempoh enam hari saya berada di Singapura?” katanya dalam sebuah hantaran Facebook, mengulas ulasan berhubung gambar tularnya bersama ahli perniagaan Sam Goi Seng Hui.Najib mendakwa beliau bertemu Goi kerana ahli perniagaan itu berminat untuk melabur di Malaysia, sambil menambah menggunakan “masa peribadi” bagi urusan pelaburan “biarpun saya bukan PM lagi dan bukan menteri?”.Namun seorang peguam berpangkalan di Kuala Lumpur berkata Najib tidak perlu menjelaskan bagaimana beliau menghabiskan masanya dengan pelepasan yang diberikan oleh mahkamah itu.“Melainkan jika ada satu syarat ketat mengenai apa yang perlu beliau buat. Namun dalam kes ini, passport beliau dilepaskan untuk membolehkan beliau ke Singapura.“Secara teknikalnya, dia tidak melakukan apa-apa kesalahan, walaupun perkara itu membuatkan persepsi terhadapnya nampak buruk,” kata seorang peguam kanan.Seorang lagi peguam berkata dari sudut pandangan undang-undang, gambar beliau bermain golf di Singapura itu tiada bezanya dengan gambar di mana Najib dilihat bermain golf bersama bekas presiden AS Barack Obama pada 2014, sewaktu Malaysia dilanda banjir besar yang mengakibatkan lebih 200,000 kehilangan tempat tinggal.“Dua kali nasibnya malang dalam mahkamah umum, namun dari sudut undang-undang, dia mungkin tidak hadapi masalah disebabkan perkara itu,” katanya.Pada Oktober, Mahkamah Tinggi memberikan pelepasan pasport secara sementara kepada Najib bagi membolehkan beliau menyertai isterinya, Rosmah Mansor untuk menziarahi anak perempuan mereka dan anak keduanya yang baru dilahirkan.Rosmah yang turut dilarang untuk melakukan perjalanan ke luar negara juga diberikan kebenaran serupa.Pada Julai tahun lalu, Najib disabitkan tujuh pertuduhan jenayah termasuk pecah amanah, pengubahaan wang haram dan salah guna kuasa melibatkan RM42 juta dana SRC International Sdn Bhd, sabitan itu juga turut dikekalkan oleh Mahkamah Rayuan baru-baru ini.Ikat jamin Najib mungkin tergugatBagaimanapun, seorang peguam lantang Haniff Khatri Abdullah berkata Najib perlu hadapi akibat daripada perbuatannya itu, mengatakan ia juga turut bergantung dengan syarat yang dibuat oleh beliau ketika memohon melakukan perjalanan ke Singapura.Beliau berkata Najib perlu memperincikan jadualnya di Singapura dalam afidavit yang diserahkan kepada mahkamah ketika memohon pelepasan pasportnya, termasuk sebarang pertemuan perniagaan seperti yang didakwanya.“Kalau alasan nak main golf dan melakukan urusan lain macam jumpa peniaga itu diletakkan dalam afidavit tersebut maka ia bukan kesalahan. Tapi fikirlah secara logik, takkan mahkamah nak benarkan pelepasan pasport untuk urusan sebegini?”Haniff berkata sekiranya Najib memang melanggar sebarang syarat perjalanannya, pendakwaan boleh meminta penjelasan daripada beliau mengapa ikat jaminnya tidak perlu ditarik balik.Beliau turut berkata, pilihan lain yang boleh dibuat pihak pendakwaan adalah memohon kepada mahkamah supaya nilai ikat jaminnya digandakan, dari RM2 juta ketika ini kepada RM4 juta.Dalam pada itu, ketika dihubungi, seorang bekas timbalan pendakwa raya berkata tindakan Najib itu menunjukkan beliau tidak menghormati mahkamah.“Beliau mengelirukan mahkamah untuk membolehkannya ke Singapura menziarahi anak perempuannya. Ini mungkin boleh dilihat sebagai menghina mahkamah,” katanya kepada MalaysiaNow dengan syarat tidak dinamakan.MalaysiaNow turut menghubungi ketua peguam bela Najib, Muhammad Shafee Abdullah bagi mendapatkan ulusannya.Azzman Abdul Jamal turut menyumbang dalam laporan ini.


Bekas setiausaha politik Mat Sabu didakwa rasuah lagi

Bekas setiausaha politik kepada bekas menteri pertahanan, Mohamad Sabu didakwa sekali lagi, kali ini di Mahkamah Sesyen di Shah Alam hari ini, atas dua pertuduhan menerima suapan berjumlah RM130,000 daripada sebuah syarikat kontraktor, tahun lepas.Mohd Azhar Che Mat Dali, 49, mengaku tidak bersalah selepas kedua-dua pertuduhan terhadapnya dibacakan di hadapan Hakim Rofiah Mohamad.Bagi pertuduhan pertama, Azhar didakwa menerima suapan berjumlah RM50,000 daripada Pengarah Urusan Aqsa Solution Sdn Bhd, Elias Jemadi Tajudin, sebagai upah membantu syarikat FEHM Entity Sdn Bhd untuk dipilih menjadi Rakan Strategik dan Kontraktor Selenggara bagi peralatan perisikan Sistem Prisma Direktorat Peperangan Informasi (DPI) Bahagian Staf Perisikan Pertahanan (BSPP) Kementerian Pertahanan.Dia dituduh melakukan perbuatan itu di dalam kereta Proton rasmi berwarna kelabu miliknya di Lorong VIP, Lapangan Terbang Antarabangsa Kuala Lumpur (KLIA) di Sepang pada Ogos tahun lepas.Bagi pertuduhan kedua, Azhar didakwa menerima suapan berjumlah RM80,000 daripada Elias Jemadi yang juga merupakan Pengarah Urusan FEHM Entity melalui Pengarah Syarikat Ikaira Resources, Zainudin Abdul Majid bagi tujuan sama.Bagi tuduhan itu, dia didakwa melakukan perbuatan berkenaan di Kota Damansara Driving Range, Petaling Jaya, dekat sini pada penghujung tahun lepas.Kedua-dua pertuduhan dikemukakan di bawah Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 (Akta 694) dan boleh dihukum di bawah Seksyen 24(1) akta sama yang memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana lebih tinggi, jika sabit kesalahan.Pada 15 Oktober lepas, Azhar didakwa di Mahkamah Sesyen Kuala Lumpur atas lima pertuduhan meminta dan menerima rasuah berjumlah RM6.35 juta.Terdahulu, Timbalan Pendakwa Raya SPRM Mahadi Abdul Jumaat menawarkan jaminan RM30,000 dengan seorang penjamin berserta syarat tambahan melaporkan diri di pejabat SPRM Putrajaya pada setiap minggu pertama bermula bulan depan.Bagaimanapun, peguam Ariff Azami Hussein, yang mewakili tertuduh memohon mahkamah membenarkan jaminan minimum atas alasan anak guamnya tidak bekerja sejak hujung Februari lepas dan menanggung isteri, tujuh anak termasuk dua masih bersekolah serta ibu mentua.Mahkamah membenarkan tertuduh diikat jamin RM15,000 bagi kedua-dua pertuduhan dan perlu melaporkan diri di pejabat SPRM Putrajaya pada minggu pertama setiap bulan.Mahkamah menetapkan 27 November ini untuk pengurusan kes.Pada 15 Oktober lepas, Azhar didakwa di Mahkamah Sesyen Kuala Lumpur atas lima pertuduhan meminta dan menerima rasuah berjumlah RM6.35 juta.


BioNTech-Pfizer umum 100% keberkesanan vaksin bagi kanak-kanak 12-15 tahun

BioNTech-Pfizer berkata pada Rabu bahawa vaksin yang dihasilkan oleh syarikatnya menunjukkan keberkesanan 100% terhadap koronavirus bagi kanak-kanak berusia 12 hingga 15 tahun.Hasil kajian itu diumumkan dalam usahanya mendapatkan kelulusan bagi vaksinasi golongan remaja sebelum sesi persekolahan tahun depan.Ujian Fasa 3 yang dilakukan ke atas 2,260 remaja di Amerika Syarikat “menunjukkan keberkesanan 100% dengan tindak balas antibodi yang kuat”, kata syarikat itu dalam satu kenyataan.“Kami merancang untuk hantar data-data ini kepada FDA sebagai usul pindaan Kelulusan Penggunaan Darurat (EUA) dalam beberapa minggu mendatang dan kepada pihak lain di seluruh dunia, dengan harapan dapat memulakan vaksinasi kelompok usia ini sebelum tahun persekolahan berikutnya,” kata CEO Pfizer, Albert Bourla.CEO syarikat Jerman BioNTech itu turut berkata keputusan ujian yang menunjukkan imuniti yang tinggi dalam kalangan usia remaja “sangat menggalakkan memandangkan trend beberapa minggu kebelakangan ini mengenai penyebaran varian B.1.1.7 UK”.Suntikan vaksin BioNTech/Pfizer yang dihasilkan berdasarkan teknologi novel mRNA merupakan vaksin Covid-19 pertama yang dipersetujui di Barat akhir tahun lalu.Amerika Syarikat dan Kesatuan Eropah (EU) meluluskan penggunaannya bagi mereka yang berumur 16 tahun ke atas.Sejak itu, ia digunakan bagi vaksinasi jutaan orang dewasa di lebih dari 65 negara.Kajian menunjukkan ia memiliki kadar keberkesanan yang tinggi sehingga 94%.Ketika dunia giat menjalankan program vaksinasi, BioNTech pada Selasa berkata bahawa ia sedang menghasilkan 2.5 bilion dos vaksin bagi tahun ini.Penghasilan vaksin yang lebih tinggi itu turut didorong pelancaran tapak pengeluaran baru di bandar Marburg, Jerman. Kemudahan itu menjadi salah satu kilang pembuatan vaksin mRNA terbesar di dunia.Vaksin ini juga dihasilkan di Belgium dan di tiga lokasi di Amerika Syarikat.Minggu lalu, BioNTech dan Pfizer memulakan kajian suntikan bagi golongan kanak-kanak, dengan kumpulan pertama kanak-kanak berumur 5 hingga 11 tahun disuntik vaksin tersebut.Kumpulan kanak-kanak berusia dua hingga lima tahun turut dijangka menerima dos pertama minggu depan dalam kajian yang dijalankan yang turut merangkumi kanak-kanak berusia seawal enam bulan.


2 tan kokain ditemui terapung di Sicily

Bungkusan-bungkusan kokain bernilai lebih €400 juta (RM1.94 bilion) telah ditemui terapung di pesisir pantai Sicily, dipercayai ditinggalkan oleh sebuah kapal kargo untuk dibawa ke darat oleh pengedar, kata polis Itali semalam.
Dalam rampasan dadah antara terbesar di Itali itu, polis berjaya menemui 70 bungkusan yang diikat bersama dan mengandungi kira-kira dua tan (2,000kg) kokain di pesisir pantai timur Sicily.
Menurut polis, bungkusan yang terdiri daripada kira-kira 1,600 ketulan dadah dengan alat pengesan itu dikesan oleh pesawat pengawasan tentera laut.
Kokain itu "kemungkinan ditinggalkan di laut oleh salah satu kapal kargo yang sering melalui pantai itu, kemudiannya ditemui dan diangkut ke darat," katanya dalam satu kenyataan.
Kargo itu mempunyai nilai lebih €400 juta, katanya.
Walaupun Sicily adalah rumah kepada mafia Cosa Nostra yang diabadikan dalam filem Godfather, namun kumpulan penjenayah terancang paling berpengaruh di negara itu adalah 'Ndrangheta yang kaya dan berkuasa.
'Ndrangheta berpangkalan di wilayah Calabria merentasi Selat Messina dari Sicily, dan banyak terlibat dalam aktiviti pengedaran dadah, termasuk mengawal kebanyakan kokain ke Eropah.


Meta sedia kerjasama dengan SKMM, polis bendung jenayah dalam talian, kata Fahmi

Menteri Komunikasi dan Digital Fahmi Fadzil semalam berkata pihak Meta Platforms Inc menyatakan komitmen dan kesediaan bekerjasama erat dengan Suruhanjaya Komunikasi dan Multimedia Malaysia (SKMM) dan polis untuk membendung jenayah dalam talian.
“Saya percaya  kerjasama yang terjalin membolehkan jenayah scam, judi dalam talian dan isu 3R di platform Meta  dapat dikurangkan,” katanya menerusi catatan di Facebook semalam selepas mempengerusikan perjumpaan bersama Meta, MCMC dan PDRM di Ibu Pejabat Polis Bukit Aman, di Kuala Lumpur semalam.
Fahmi berkata pertemuan itu dilakukan susulan peningkatan kes penipuan, judi dalam talian dan isu 3R iaitu agama (religion), institusi Diraja (royalty) dan kaum (race) ketika ini.
“Kerugian yang ditanggung rakyat Malaysia bagi tempoh Januari - Mei 2023 menerusi platform Meta  (Facebook, Instagram, dan WhatsApp) mencecah hampir RM330 juta.
“Ini merupakan peningkatan 25% berbanding Januari hingga Disember 2022,” katanya.
Turut hadir timbalannya Teo Nie Ching, Timbalan Ketua Setiausaha Kementerian Komunikasi dan Digital Ma Sivanesan, Pengerusi SKMM Mohamad Salim Fateh Din, Ketua Pegawai Eksekutif CyberSecurity Malaysia  Amiruddin Abdul Wahab, Ketua Polis Negara Razarudin Husain serta pengurusan tertinggi polis.


Mata wang kripto haram, kata ulama Indonesia

Majelis Ulama Indonesia (MUI) hari ini melalui Forum Ijtima Ulama mengumumkan fatwa mengharamkan penggunaan wata wang kripto.Dalam laporan detik.com, pengumuman tersebut diumumkan Ketua Fatwa MUI Asrorun Niam Soleh di Jakarta dengan menjelaskan mata wang tersebut mengandungi unsur penipuan.“Penggunaan kripto sebagai mata wang hukumnya haram,” katanya seperti dilaporkan.“Kripto sebagai komoditi atau aset digital tidak sah dijual beli kerana mengandungi gharar, dharar, qimar, dan tidak memenuhi syarat sil’ah secara syarie.”Gharar (penipuan), dharar (mudarat), qimar (perjudian) yang disebut oleh Asrorun itu adalah beberapa unsur yang menjadi alasan fatwa pengharaman mata wang kripto oleh MUI tersebut.Menurut Asrorun syarat sesuatu mata wang itu boleh diterima dalam Islam dan diharuskan penggunaannya memerlukan beberapa syarat yang antara lain mesti wujud secara nyata (fizikal) dan memiliki nilai (sil’ah).“Selain itu, syarat lainnya adalah jumlahnya harus diketahui secara pasti, mempunyai hak pemilikan, dan boleh diserahkan kepada pembeli,” katanya.Selain mengharamkan, MUI mengatakan mata wang kripto sebagai komoditi atau aset digital tidak sah dijual beli.Bagaimanapun, katanya, wang kripto sebagai komoditi atau aset dengan pematuhan beberapa syarat, dibenarkan atau sah untuk dijual beli.“Mata wang kripto sebagai komoditi atau aset yang memenuhi syarat sebagai sil’ah dan memiliki nilai serta memiliki manfaat yang jelas, sah untuk dijualbeli,” katanya.Asrorun berkata anggota Forum Ijtima MUI juga turut membahaskan fiqah kontemporari.Menurutnya, ketika berdepan pasca pandemik muncul pelbagai permasalahan baru di tengah masyarakat yang menggunakan bersifat digital.“Jadi, kita sudah ada pernikahan online, pinjaman online, dan kripto.“Jadi aset kripto sebagai salah satu instrumen kewangan berdasarkan digital ini juga hal yang baru dibahas, didalami dan ditetapkan sebagai panduan di dalam praktik kehidupan bermasyarakat,” katanya.


Kes abai kanak-kanak Rumah Bonda, pendakwaan serah 21 dokumen kepada pembelaan

Pihak pendakwaan telah menyerahkan 21 dokumen kepada pasukan pembelaan bagi kes pengasas Rumah Bonda, Siti Bainun Ahd Razali yang didakwa atas pertuduhan mengabaikan seorang remaja perempuan sindrom down berusia 13 tahun.Perkara itu dimaklumkan timbalan pendakwa raya Noor Shakira Aliana Alias ketika sebutan kes tersebut hari ini di hadapan hakim Mahkamah Sesyen Izralizam Sanusi.“Penyerahan dokumen dibuat pagi ini kepada pihak pembelaan, namun terdapat beberapa dokumen masih belum disempurnakan termasuk laporan perubatan dan laporan psikiatri mangsa.“Oleh itu, pihak kami memohon satu tarikh sebutan baharu pada penghujung November ini,” kata Noor Shakira.Peguam M. Yalini yang mewakili Siti Bainun mengesahkan pihaknya menerima 21 dokumen itu hari ini.“Pihak kami tidak membantah tarikh untuk pengurusan kes seterusnya ditetapkan bagi melengkapkan dokumen, sebelum mahkamah menetapkan tarikh bicara,” kata peguam itu.Mahkamah kemudian menetapkan 25 November ini untuk pengurusan kes selanjutnya.Mengikut pertuduhan, wanita itu didakwa sebagai orang yang dipertanggungjawabkan untuk menjaga remaja itu telah mengabaikan mangsa sehingga menyebabkannya mengalami kecederaan fizikal dan emosi.Dia dituduh melakukan perbuatan tersebut di sebuah unit kondominium di Wangsa Maju antara Februari dan Jun tahun ini, mengikut Seksyen 31(1)(a) Akta Kanak-Kanak 2001 yang memperuntukkan hukuman denda maksimum RM50,000 atau penjara hingga 20 tahun atau kedua-duanya, jika sabit kesalahan.


Singapura sahkan 1 kes import cacar monyet

Singapura mengesahkan satu kes import cacar monyet di republik itu pada seorang lelaki warga Britain yang merupakan pramugara berusia 42 tahun.Menurut kementerian kesihatan Singapura, lelaki itu berada di Singapura antara 15 dan 17 Jun dan sekali lagi berada di negara itu pada 19 Jun.“Dia disahkan positif cacar monyet pada 20 Jun. Pesakit dimasukkan ke wad di Pusat Penyakit Berjangkit Kebangsaan (NCID), dan keadaannya stabil. Pengesanan kontak rapat sedang dijalankan,” kata kementerian dalam satu kenyataan semalam.Pesakit itu juga turut mengalami sakit kepala pada 14 Jun, dan demam pada 16 Jun.“Selepas menunjukkan simptom itu, pesakit kemudiannya mengalami ruam kulit pada 19 Jun. Beliau mendapatkan rawatan perubatan melalui telekonsultasi pada malam 19 Jun, dan dibawa ke NCID pada 20 Jun untuk pemantauan lanjut,” tambahnya.Ia berkata pengesanan kontak rapat juga turut dijalankan bagi penerbangan yang terjejas sepanjang tempoh lelaki itu berada di Singapura.“Dalam tempoh tersebut, sebahagian besar masanya, pesakit hanya berada di bilik hotel, dia hanya keluar untuk ke pusat urut, dan makan di tiga kedai makanan pada 16 Jun,” katanya.Bagaimanapun, pihak kementerian berkata risiko penularan di lokasi tersebut adalah rendah, kerana data menunjukkan cacar monyet berjangkit melalui hubungan fizikal yang rapat atau berpanjangan.“Proses pembersihan dan nyah kuman bagi keempat-empat lokasi yang dilawati pesakit sedang dijalankan,” tambahnya.Setakat 21 Jun, 13 kontak rapat pesakit telah dikenal pasti. Mereka akan dikuarantin selama 21 hari bermula kontak terakhir mereka dengan lelaki itu.Selain itu, dua kontak rapat berisiko rendah diletakkan di bawah pengawasan dan akan menerima panggilan telefon setiap hari dalam tempoh 21 hari bagi memantau sebarang simptom.Jika disyaki dijangkiti, mereka akan dibawa ke NCID untuk penilaian dan pengasingan bagi mengelakkan penularan.


Belanjawan pertahanan Trump ditolak

Majoriti ahli Dewan Perwakilan Kongres Amerika Syarikat (AS) mengundi mengetepikan veto Presiden Donald Trump ke atas rang undang-undang perbekalan (RUU) pertahanan berjumlah AS$740 bilion, merintis jalan untuk Senat mengetepikan perbezaan parti untuk turut membuat keputusan sama.Dewan Senat dan Dewan Perwakilan Kongres memerlukan undi dua pertiga untuk mengetepikan veto Presiden dan undian pada Isnin menunjukkan 320 ahli Dewan Perwakilan menolak veto presiden dan hanya 87 menyokong, lapor Agensi Anadolu.Senat dijangka turut mengundi menolak pendirian presiden secepat-cepatnya pada Selasa.RUU itu diluluskan oleh Senat pada awal bulan ini dengan undi majoriti besar iaitu 84 berbanding 13 menentang.Trump yang kini kelihatan kehilangan taring sebelum melepaskan jawatan Januari ini, pada minggu lalu menggunakan kuasa veto untuk menolak RUU belanjawan pertahanan tahunan selepas tidak berpuas hati kerana beberapa tuntutannya tidak dimasukkan.Antara tuntutannya adalah memasukkan pindaan terhadap undang-undang berkaitan kekebasan bersuara di media sosial yang memberi perlindungan kepada pemilik laman webdaripada disaman berkaitan kandungan dikeluarkan pengguna.Di sebalik tuntutannya itu, RUU berkenaan tidak memasukkan sebarang pindaan terhadap perkara tersebut.Trump dan sekutunya dari Parti Republikan menyasarkan kritikan terhadap Seksyen 230 kerana menyifatkan ia membolehkan syarikat media sosial menapis pandangan konservatif.Seksyen 230 adalah satu daripada hanya beberapa bahagian dalam Akta Kawalan Komunikasi yang masih kekal selepas sebahagian besarnya ditolak Mahkamah Agung atas alasan memastikan kebebasan bersuara.Trump turut mengecam syarat terkandung dalam RUU itu yang menuntut Jabatan Pertahanan menamakan semula markas tentera atau tugu yang dinamakan sempena pegawai tentera Konfiderasi.Pihak Konfiderasi adalah pergerakan pemisah yang mencetuskan perang saudara di AS pada pertengahan tahun 1800-an kerana menuntut supaya taraf hamba abdi dikekalkan ke atas penduduk kulit hitam.Markas, pangkalan dan tugu mengenang Konfederasi, menjadi sasaran bantahan rakyat ekoran beberapa kejadian lelaki kulit hitam dibunuh polis tahun ini, termasuk insiden pembunuhan George Floyd pada Mei.


Sorry.


Kerajaan jamin kebebasan media, kata PM

Perdana Menteri Ismail Sabri Yaakob hari ini memberi jaminan kepada pengamal media di dalam negara bahawa mereka bebas melaporkan sebarang berita, namun ia mesti bersandarkan fakta yang benar dan sahih.
Dalam hal ini, perdana menteri berkata sebagai penyebar maklumat, beliau yakin setiap media sedar mengenai batasan dan tanggungjawab mereka.
“Yang saya tahu, media mesti bertanggungjawab iaitu menceritakan perkara yang sebenar, memberikan informasi yang sebenar.
“Jika memberikan informasi yang sebenar, pasti tidak akan ada bantahan dan kekangan daripada kerajaan tentang bagaimana berita tersebut nak disampaikan,” katanya kepada pemberita ketika mengadakan kunjungan ke Media Prima di Sri Pentas, Kuala Lumpur.
Terdahulu beliau ditemu bual oleh penyampai saluran radio Hot FM, 8FM, dan Molek FM.
Mengulas lanjut, Ismail Sabri turut percaya jaminan kerajaan terhadap kebebasan media diterjemah melalui tindakan kerajaan.
“Jika ada yang lebih dari sepatutnya atau dibenarkan, pasti kerajaan akan menegurnya.
“Setakat ini tak ada media yang ditutup atau ditarik lesen sebagainya, itu maknanya kerajaan memberikan kebebasan kepada media,” katanya.
Menyifatkan peranan media arus perdana amat penting dalam menyebar maklumat sebenar, perdana menteri turut berharap orang ramai agar tidak hanya bergantung kepada media sosial untuk mendapatkan maklumat.
“Seperti kita tahu hari ini, pelbagai informasi yang tidak tepat, informasi yang diselewengkan yang menyebabkan rakyat terkeliru.
“Jadi, sebab itulah bagi saya penting media arus perdana seperti TV3 dan media cetak yang ada pada hari ini memberikan informasi sebenar, tidak mengelirukan,” katanya.


Pengurusan bagi rayuan kes rasuah projek solar Rosmah pada 14 November

Tarikh baru pengurusan kes rayuan Rosmah Mansor terhadap sabitan dan hukuman penjara 10 tahun serta denda RM970 juta bagi kesalahan rasuah membabitkan projek solar hibrid bernilai RM1.25 bilion untuk 369 sekolah luar bandar di Sarawak ditetapkan pada 14 November.
Timbalan pendakwa raya Poh Yih Tinn berkata semasa pengurusan kes dalam talian di hadapan Timbalan Pendaftar Mahkamah Rayuan Mohd Khairi Haron hari ini, peguam Jagjit Singh memaklumkan bahawa mereka masih belum mendapatkan rekod rayuan.
Poh berkata peguam itu juga memohon supaya rayuan anak guamnya terhadap keputusan hakim Mahkamah Tinggi Kuala Lumpur Mohamed Zaini Mazlan yang menolak permohonan supaya hakim menarik diri daripada mendengar perbicaraan kes itu dan membuat keputusan mengenai kes solar tersebut, didengar dahulu.
“Saya memberitahu pendaftar bahawa pihak pendakwaan tidak membantah terhadap rayuan Rosmah supaya hakim menarik diri itu didengar terlebih dahulu,” kata Poh ketika dihubungi.
Mahkamah kemudian menetapkan 14 November untuk pengurusan kes seterusnya bagi menyemak pemfailan petisyen rayuan.
Bagaimanapun, seorang lagi peguam Rosmah, Akberdin Abdul Kader memberitahu Bernama bahawa mereka masih belum memfailkan petisyen rayuan.
Pada 1 September, Zaini menjatuhkan hukuman penjara berjumlah 30 tahun dan denda RM970 juta ke atas Rosmah selepas didapati bersalah atas tiga pertuduhan rasuah.
Isteri bekas perdana menteri Najib Razak itu dijatuhi hukuman penjara 10 tahun bagi setiap pertuduhan.
Bagaimanapun, beliau hanya akan menjalani hukuman penjara 10 tahun kerana hakim mengarahkan kesemua hukuman penjara berjalan serentak.
Mahkamah juga memerintahkannya dipenjara 30 tahun jika gagal membayar denda itu.
Rosmah dituduh atas satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Sdn Bhd Saidi Abang Samsudin.
Bagaimanapun, Mahkamah Tinggi membenarkan penangguhan pelaksanaan hukuman penjara dan denda sementara menunggu rayuannya di Mahkamah Rayuan.
Rosmah kemudiannya memfailkan rayuan terhadap sabitan dan hukumannya itu pada 2 September.
Beliau turut memfailkan rayuan terhadap keputusan Mahkamah Tinggi yang menolak permohonannya supaya hakim itu menarik diri daripada mendengar dan membuat keputusan kes tersebut.


Tiada pelaksanaan Undi 18, daftar pemilih automatik bagi PRN Sarawak, kata SPR

Suruhanjaya Pilihan Raya (SPR) hari ini berkata penurunan had umur mengundi dan sistem daftar pemilih automatik tidak akan dilaksanakan bagi pilihan raya negeri (PRN) yang akan diadakan di Sarawak.Pengerusi SPR Abdul Ghani Salleh berkata kenyataan sebelum ini berhubung PRN mengatakan hanya 1.2 juta pengundi berdaftar yang layak mengundi pada 18 Disember.“Perenggan 17 menyatakan pilihan raya kali ini hanya akan menggunakan jumlah keseluruhan 1.2 juta pengundi berdaftar setakat 2 November,” katanya kepada MalaysiaNow ketika ditanya mengenai perkara tersebut.Minggu lalu, Menteri Undang-Undang Wan Junaidi Tuanku Jaafar berkata di Dewan Rakyat bahawa Undi 18, di mana had umur minimum bagi mengundi direndahkan dari 21 kepada 18 tahun, dan daftaran pemilih automatik akan dilaksanakan sebelum 31 Disember.Pelaksanaan itu juga selaras dengan perintah Mahkamah Tinggi Kuching pada 3 September lalu.Cadangan pindaan tersebut diluluskan di Parlimen pada Julai 2019.Ghani juga berkata pewartaan itu menyatakan Yang di-Pertuan Agong memilih tarikh 15 Disember sebagai tarikh penguatkuasaan pindaan Undi 18 boleh dilaksanakan.Pindaan Perlembagaan itu diwartakan pada 25 November lalu.Bagaimanapun, Dewan Undangan Negeri (DUN) Sarawak dibubarkan pada 3 November, sebelum pindaan itu diwartakan.


14.5% populasi kanak-kanak terima dos pertama vaksin

Sebanyak 513,393 individu atau 14.5% populasi kanak-kanak berusia lima hingga 11 tahun di Malaysia telah menerima dos pertama vaksin Covid-19 melalui Program Imunisasi Covid-19 Kebangsaan Kanak-Kanak (PICKids) setakat semalam.Berdasarkan data menerusi laman web CovidNow, sejumlah 13,992,391 atau 59.5% populasi dewasa di dalam negara pula telah menerima dos penggalak Covid-19 dan seramai 22,944,158 atau 97.5% lengkap vaksinasi manakala 23,221,715 atau 98.7% telah menerima sekurang-kurangnya satu dos.Bagi remaja berusia 12 hingga 17 tahun, sejumlah 2,798,806 individu atau 90% daripada kumpulan itu telah melengkapkan vaksinasi mereka manakala 2,884,882 atau 92.8% menerima sekurang-kurangnya satu dos vaksin.Sebanyak 128,153 dos suntikan vaksin telah diberikan semalam melibatkan 61,230 suntikan dos pertama, 464 suntikan dos lengkap dan 66,459 suntikan dos penggalak menjadikan jumlah kumulatif vaksin bagi Program Imunisasi Covid-19 Kebangsaan (PICK) kini meningkat kepada 66,148,498.Sementara itu, menurut portal GitHub KKM, 37 kes kematian akibat Covid-19 direkodkan semalam dengan Johor merekodkan sembilan kes, diikuti Selangor (tujuh), Kedah (enam), Perak dan Sabah masing-masing empat kes, Pulau Pinang (tiga), Pahang (dua) dan satu kes masing-masing di Melaka dan Wilayah Persekutuan Labuan.


Kerja paling senang di Malaysia ialah mengkritik, berjanji

Apabila semakin ramai rakyat yang divaksin, jangkitan Covid-19 akan terus meningkat sehingga setiap rakyat Malaysia akan berpengalaman merasai virus itu.Ya, itu hakikat yang perlu diterima.Tiada kerajaan manusia yang boleh menghalang perkara ini daripada berlaku.Pertama, pembawa Covid-19 ini manusia.Kedua apabila manusia divaksin, ramai yang akan menjadi pembawa kuman Covid-19 secara senyap.Bukan salah mereka.Mereka tidak tahu pun mereka dijangkiti Covid-19 kerana tiada gejala.Golongan yang divaksin pula diberi kelonggaran seluruh dunia untuk hidup dengan cara biasa, bergerak ke sana, ke sini.Kita semua berpotensi menjadi pembawa kuman Covid-19 secara senyap.Anda kaya, miskin, golongan kayangan, alim, berdosa mahupun golongan istimewa, tidak menjadikan anda kebal atau susah dijangkiti Covid-19.Covid-19 ini tidak mengenal kulit, bangsa, umur mahupun kedudukan.Itu adilnya virus pembunuh ini.Ramai lagi yang akan meninggalkan kita kerana Covid-19, meskipun divaksin kerana sememangnya ada antara kita yang memiliki kesihatan lebih lemah berbanding yang lain.Kerajaan yang terpaksa berdepan dengan Covid-19 buat kali pertamanya akan menerima kemarahan rakyat kerana masing-masing sedang belajar cara yang efektif untuk menghadapi pandemik ini.Namun begitu, segala kesilapan menjadi pengajaran yang bagus untuk kerajaan untuk berdepan dengan wabak kedua pada masa akan datang.Ia hampir sama seperti kali pertama kerajaan melaksanakan cukai barangan dan perkhidmatan atau GST.Semua rakyat marah sehingga kerajaan jatuh barulah tersedar GST penting untuk negara, untuk berdepan dengan situasi kritikal seperti Covid-19 bagi mengimbangi kewangan negara.Tanggapan terhadap GST menjadi sangat buruk kerana ketika itu negara bergelut dengan skandal 1MDB sehingga timbul persepsi bahawa cukai itu diperlukan untuk membayar hutang 1MDB.Kemarahan rakyat terhadap GST menyebabkan rakyat mendapat kerajaan baru, yang akhirnya dilanyak mereka sendiri ketika baru setahun jagung dan akhirnya gugur sendiri.Cara kerajaan Perikatan Nasional (PN) menangani Covid-19 selama ini tidak dinafikan ada menimbulkan kemarahan di sana-sini kerana kesilapan cara penyampaian, hukuman dwi-standard, mengemukakan polisi yang tidak difikir secara mendalam serta tersilap lidah dan kelakuan menteri sendiri.Sebenarnya apa yang kerajaan sedang lakukan, akan juga dilakukan oleh mana-mana kerajaan yang lain iaitu mempercepatkan proses vaksinasi dan memastikan ekonomi tidak mati ketika wabak Covid-19 memaksa penutupan aktiviti ekonomi.Letaklah sesiapa sahaja pun, itulah yang akan dibuat.Tapi, kerja yang paling senang di Malaysia ialah mengkritik dan berjanji.Kalau tak percaya, tanyalah diri, sudahkan PTPTN dimansuhkan, tol dihapuskan dan harga minyak diturunkan?Ya, tidak dinafikan kerajaan boleh melakukan dengan lebih baik dan melakukan kesilapan.Tapi biarlah nasib kerajaan ini ditentukan rakyat daripada beberapa individu yang diragui wataknya.Siapa yang dipecat sebagai timbalan presiden parti kerana enggan tunduk pada mereka yang terlibat dengan penyelewengan wang?Siapa sekali lagi yang berdepan cabaran hilang jawatan perdana menteri kerana enggan tunduk pada yang terlibat dengan penyelewengan wang, meskipun negara di waktu getir?Siapa dulu mengutuk mereka yang terlibat dengan penyelewengan wang tetapi kini sanggup bersekongkol, meskipun negara di waktu getir?Kerajaan ini tidak sempurna, ya.Tidak berprinsip, nampaknya tidak.Semoga rakyat belajar daripada pengalaman terlalu mengikut emosi sendiri pada masa lalu.


Aliran trafik di lebuh raya utama lancar menjelang Tahun Baru Cina

Aliran trafik di beberapa lebuh raya utama lancar dan terkawal menjelang sambutan Tahun Baru Cina esok.Jurucakap PLUS Malaysia Berhad berkata setakat 11.35 pagi ini, aliran trafik menuju utara dan selatan negara lancar berikutan orang ramai mengambil peluang pulang ke kampung halaman masing-masing bermula Jumaat lepas.Sementara itu, jurucakap Lembaga Lebuhraya Malaysia (LLM) berkata aliran trafik di Lebuhraya Pantai Timur (LPT) 1, LPT 2, plaza tol Sungai Besi dan Skudai juga lancar di kedua-dua arah.“Terdapat insiden pokok tumbang di kilometer 31 arah utara Kulai-Sedenak, hanya lorong kecemasan terhalang,” katanya.Orang ramai boleh mendapatkan maklumat trafik terkini menerusi talian bebas tol Plusline di 1-800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/llminfotrafik